དེབ་ཐེར་སྔོན་པོ་སྟོད་
༨.༥ སྒམ་པོ་བའི་དངོས་སློབ་ཀྱི་སྐབས། རྗེ་སྒམ་པོ་བའི་བུ་ཆེན་རྣལ་འབྱོར་ཆོས་གཡུང་ནི། ཀླུངས་ཤོད་རོང་གི་ངལ་མདར་ཡོ་མི་ཀླུ་ཕྱུག་བྱ་བའི་སྲས་སུ། ལྕགས་ཕོ་འབྲུག་ལ་འཁྲུངས། བཅུ་དགུ་ལ་བྱ་ཡུལ་བ་ལ་རབ་ཏུ་བྱུང༌། ཉི་ཤུ་རྩ་གཉིས་པ་ལ་སྒམ་པོ་བ་དང་མཇལ། ཡོན་ཏན་ཁྱད་པར་ཅན་བརྙེས། སྒམ་པོ་སྐུ་མཆེད་བཞུགས་རིང་ལ་ཚོགས་པ་མ་བསྐྱངས། དེ་རྗེས་ལོ་བདུན་དུ་ཚོགས་པ་བསྐྱངས་ནས། དོན་བརྒྱད་པ་མེ་མོ་བྱ་ལ་གཤེགས། ། ཡང་དྭགས་པོའི་སློབ་མ་གྲུབ་རྟགས་མཆོག་ཏུ་གྱུར་པ་གྲོལ་སྒོམ་ཆོས་གཡུང་ནི། ཡུལ་འོལ་ཁ་བ། ཡབ་ལྷ་རྗེ་སྨོན་ལམ་འབར་དང༌། ཡུམ་རྣམ་ཤེས་སྐྱིད་གཉིས་ཀྱི་སྲས་སུ་ཆུ་མོ་ལུག་གི་ལོ་ལ་འཁྲུངས། རྗེ་སྒམ་པོ་བས་ཉི་ཤུ་རྩ་ལྔ་བཞེས་པའི་ལོ་དེ་ཡིན། བཅུ་བཞེས་པའི་ཚེ་ཡབ་ཀྱིས་ཆོས་སྔགས་དང་སྨན་བསླབས། བཅོ་ལྔ་ལ་ཇོ་མོ་ཞིག་བླངས་པ་དེ་ལོ་རང་འདས་རེ་སྐྱོ་བ་སྐྱེས་ནས་དགེ་བཤེས་བྲག་རྩ་བ་ལ་སྡོམ་པ་བླངས། དེ་མ་ཁད་འདུལ་གྲོར་བྱོན་ནས་ཞང་སྟོན་ཤེས་རབ་འབར་ལ་འདུལ་བ་མཁྱེན་པར་བསླབས། དེ་ནས་སྒམ་པོ་བ་ལ་དད་པ་དཔག་ཏུ་མེད་པ་སྐྱེས་ནས་སྤོང་ཐག་མཛད་དེ་གདམས་པ་རྣམས་ཞུས། ཞག་གཅིག་གི་བར་དུ་འོད་གསལ་ཐུན་གཅིག་ལ་བཞུགས་པ་ལ་སོགས་པའི་ཐུགས་དམ་མཆོག་ཏུ་གྱུར། འཇིག་རྟེན་གྱི་མཁའ་འགྲོ་མ་དབང་དུ་འདུས། ཡོ་བྱད་རྣམས་གྲོགས་ལ་བྱིན་ནས་ལོ་རོ་རས་ཆུང་པ་ལ་སྙན་བརྒྱུད་ཞུས། འཇམ་དཔལ་ཞལ་གཟིགས་ནས་དབུ་རུ་ཕྱོགས་སུ་ལུང་བསྟན། ཕྱྭ་ཡུལ་དུ་ལོ་གཉིས་བཞུགས། དེའི་ཚེ་རྟ་མགྲིན་ཞལ་གཟིགས་ནས་ལས་ཅན་གྱི་སློབ་མ་འབྱུང་བར་ལུང་བསྟན་པ་བཞིན་འགྲོ་མགོན་ཞང་བྱོན། རྒྭ་ལོས་སློབ་མར་བསྡུ་དགོས་དགོངས་ནས་འདུག་པ་ལ། ངང་པའི་རོ་ལ་གྲོང་འཇུག་མཛད་ནས་ལྟད་མོ་བསྟན་པས། རྒྭ་ལོ་དད་དེ་བར་དོའི་གདམས་པ་ཞུས། དེའི་ཚེ་གསང་གསོ་དང་ལྟ་སྟངས་ཀྱིས་དགུག་པ་ལ་སོགས་པའི་ནུས་པ་ཆེན་པོ་བརྙེས། བ་རི་ལོ་ཙཱ་བ་ལ་སྒྲུབ་ཐབས་བརྒྱ་རྩ་ལ་སོགས་པ་གསན། དགུ་བཅུ་རྩ་བདུན་པ་ས་མོ་ལུག་གི་ལོ་ལ་ངོ་མཚར་བའི་ལྟས་དང་བཅས་ཏེ་གཤེགས། ། ། ཆོས་རྗེ་འབབ་རོམ་པ་དར་མ་དབང་ཕྱུག་ནི། འཕན་ཡུལ་མདར་ཀ་བའི་རིགས་སུ་འཁྲུངས། གཞོན་པའི་དུས་སུ་སྔགས་ཆུང་གཞོན་པ་ཅིག་རྩར་བྱུང་ནས། ཆོས་རྗེ་སྒམ་པོ་བའི་བསྔགས་པ་མང་དུ་བརྗོད་ཅིང༌། ཁྱོད་རང་ཡང་ཁོང་གི་ཐད་དུ་ཕྱིན་པ་འཐད་ཟེར་བས། ད་འོ་ན་ཁྱོད་ཀྱིས་འགྲོ་བའི་གྲོགས་བྱེད་དམ་བྱས་པས་བྱེད་པར་ཁས་བླངས་ཏེ། ཁོ་དང་བསྡོངས་ནས་སྒམ་པོར་བྱོན། སྒམ་པོར་སླེབ་མ་ཐག་ནས་སྔགས་ཆུང་དེ་གར་སོང་ཆ་མེད་དེ། དེ་རྗེ་སྒམ་པོ་བའི་སྤྲུལ་པར་གྲགས། དེ་ནས་སྒམ་པོ་བ་དང་མཇལ་ནས་ཐུགས་ཀྱིས་གཟུང་ཞིང་དམར་ཁྲིད་ཀྱིས་བསྐྱངས་པས་རྟོགས་པ་མཆོག་ཏུ་གྱུར་ཏེ། བྱང་དུ་འབབ་རོམ་གྱི་དགོན་པ་དེ་བཏབ། སྐུ་ཚེ་ཡང་རིང་བར་བཞུགས་ནས་སློབ་མ་མང་དུ་འདུས། གནས་དེར་མཁའ་འགྲོ་འདུ་བར་གྲགས་ཤིང་བྱ་མང་པོ་འདུ་ཞིག་ཡོད། དེའི་བརྒྱུད་པ་ཁོང་རང་གི་གདུང་བརྒྱུད་ཀྱིས་འཛིན་ཞིང༌། དུས་ཕྱིས་གདུང་བརྒྱུད་ནང་མ་འཆམ་པར་གདན་ས་རེ་མོས་བྱེད་པ་ལ་སོགས་པ་ཡང་བྱུང༌། ཏི་ཤྲཱི་རས་པ་ཡང་འབབ་རོམ་པའི་སློབ་མ་ཡིན་པས། དེས་བདག་རྐྱེན་མཛད་དེ་ནང་རྟེན་གྱི་དངུལ་གདུང་ཆེན་པོ་ཞིག་ཡོད་པ་ཡང་མ་ཉམས་པར་བཞུགསསོ། ། ཡང་རྗེ་སྒམ་པོ་བའི་སློབ་མ་ལྟོ་ལ་ཡག་པ་བྱང་ཆུབ་དངོས་གྲུབ་ནི། མེས་པོ་ལྟར་ཀ་བོ་དྷི་རཱ་ཛ་ཞེས་བྱ་བ་སྔགས་རྙིང་མའི་ཡོན་ཏན་དང་ལྡན་ཞིང་གྲུབ་པ་བརྙེས་པ། ལོ་བརྒྱ་དང་བཅུ་གཉིས་བཞུགས་པ་ཅིག་གིས་སྲས། སྟར་ཀ་དཔལ་སྐྱིད་ཅེས་པ་མངོན་པ་དང་གསར་རྙིང་མང་པོ་ལ་སྦྱངས་པ་ཅིག་དང༌། ཡུམ་སྟག་ལོ་ཟླ་སྒྲོན་ཞེས་བྱ་བ་ཡེ་ཤེས་ཀྱི་མཁའ་འགྲོ་མར་གྲགས་པ་གཉིས་ཀྱི་སྲས་སུ་འཁྲུངས། མཚན་ཆོས་ཀྱི་དངོས་གྲུབ་ཏུ་བཏགས། བུ་ཆུང་གི་དུས་སུ་མི་གཞན་མེད་པའི་ཚེ། ལག་པ་དཀར་པོ་རྒྱན་ཅན་ཅིག་གིས་བུ་རྫི་བྱེད་པ་ཅིག་བྱུང༌། ལོ་གསུམ་ལོན་པའི་ཚེ་ཡབ་ཀྱིས་ར་ཀློག་སློབ་པ་བྱུང་བ་ན། ཕ་ཇོ་འདི་ཚོ་ངས་ཀྱང་ཤེས་ཟེར་ནས་ཅུང་ཟད་ཀྱང་སློབ་མ་དགོས་པར་ཤེས། ལོ་ལྔ་ལོན་པའི་ཚེ་བྱིས་པ་ཟླ་བོས་ཤིག་མེ་ལ་བསྲེགས་པས་རང་དབང་མེད་པར་བརྒྱལ་བ་ལྟར་གྱུར། སྐྱེ་བས་ཐོབ་པའི་སྙིང་རྗེ་ཆེན་པོ་མངའ་ཞིང་མི་དགེ་བ་ཕྲ་ཞིང་ཕྲ་བ་ལ་ཡང་འཛེམ། ལོ་བཅུ་ཙམ་ལོན་ནས། དགེ་བཤེས་སྨོན་མདའ་བའི་སར་སྒྱུ་འཕྲུལ་ཞི་ཁྲོ་དང་ཡང་དག་གསན་ནས་སྒྲུབ་པ་ཡང་བག་རེ་མཛད། ཁུ་བོ་ཅིག་ཆུ་ཁྱེར་མདའ་ན་བཞུགས་པ་ལ་བྱམས་ཆོས་དང་མངོན་པ་དང་སྤྱོད་ཕྱོགས་ཕྲན་དང་བཅས་པ་ཡང་གསན། མདོ་སྡེ་རྒྱན་ཚར་གཉིས་ཀྱིས་ཐུགས་སུ་ཆུད་ནས་བྱམས་ཆོས་སྔོན་ལ་ཚར་བར་བྱས། བཅུ་བདུན་ལོན་པའི་ཚེ་གཙང་དུ་བྱོན་ནས་དགེ་བཤེས་ལྕང་ར་བ་ལྡུམ་སྟོན་དང༌། མདར་སྐྱོགས་མེ་ལ་སོགས་པའི་སར་བྱམས་ཆོས་དང་སྤྱོད་ཕྱོགས་ཚར་རེ་མཇལ། ཧོར་དར་བཟང་པོ་ཤམ་བུ་ཅིག་གནང་ནས། ཁྱེད་ཉི་མ་ཤར་ཕྱོགས་སུ་སོང་དང་སྐྱིད་ཀྱི་ཉི་མ་ཤར་འོང་གི་ངོ་མ་ནག་ཅེས་པའི་ལུང་བསྟན་ཡང་བྱུང༌། དེ་ནས་ཡུལ་དུ་བྱོན་པས། དགེ་བཤེས་ཆབ་བྱ་བ་ཅིག་གྲོངས་པའི་འདད་ཀྱི་ཆོས་འཁོར་ལ་ལ་སྟོད་དཀོན་མཆོག་མཁར་དང་བསམ་ཡས་པ་སྤྱན་དྲངས་པའི་སར་བྱོན་ནས་ཕ་རོལ་དུ་ཕྱིན་པའི་དཀའ་འགྲེལ་གསན། དེར་བགྲོ་གླེང་བྱས་པས་སྔགས་པ་རྒན་ཐུང་ཆོས་མང་དུ་ཐོས་པ་ཅིག་འདུག་ཟེར། དགེ་བཤེས་ལ་སྟོད་པས་ངའི་ཕྱིར་འདེང༌། ལོ་གཅིག་ན་ཕར་ཕྱིན་མཁས་པ་ཅིག་བྱ་ཟེར་ནས་འགྲོ་བར་ཆས་པ་ལ། ཡུལ་ན་སྒམ་པོ་བའི་སློབ་མ་སྒོམ་ཆེན་ཞིག་ཡོད་པས་ངས་སྒམ་པོར་བསྐྱལ་ཟེར། དེ་ནས་ཡུལ་དུ་ཡུན་མི་རིང་བ་ཅིག་བཞུགས། སྒོམ་ཆེན་དེས་ཁྲིད་ནས་སྒམ་པོར་བྱོན། ཁོང་ཁྲིད་མཁན་དེ་ལ་སྒོམ་པ་ཞི་མཛེས་ཟེར། རྗེ་སྒམ་པོ་བའི་གསུང་ནས། ཉི་མ་ནུབ་ཁའི་སྦང་ཐན་དང་འདྲ་སྟེ། འོན་ཀྱང་ལྷོ་བ་འདི་དངང་ལ། ང་དང་རྗེ་བཙུན་འདྲ་བའི་ལས་འབྲེལ་ཞིག་ཡོད་པས། སྒོམ་ཚུལ་ལ་འདིའི་ཆོས་སྒོ་མྱུར་དུ་ཕྱེ་གསུང༌། དེ་ནས་ཆོས་རྗེའི་མཚམས་ཁོངས་སུ་བཅུག་ནས་དབང་དང་གདམས་པ་གནང༌། ཇོ་སྲས་ཁྱོད་ངའི་ཚེ་སྟོད་ཀྱི་སློབ་མ་ཅིག་རྐྱེན་གྱིས་ཤི་བས་ཁྱོད་དུ་སྐྱེས། ད་རེས་ཚེ་མཐར་ཕྱིན་པར་འདུག་ཅིག་གསུང༌། དེར་བླ་མའི་བྱིན་རླབས་ཀྱིས་སྔར་འདྲིས་ཀྱི་མི་དང་ཕྲད་པ་ལྟ་བུའི་ཕྱག་རྒྱ་ཆེན་པོའི་རྟོགས་པ་འཁྲུངས། བླ་མས་གཏུམ་མོ་རིགས་མི་འདྲ་བ་མང་པོ་གནང་ནས། འདི་ཚོ་ལ་ཟིན་བྲིས་ཀྱིས་གསུང་བས། ང་ཉམས་ལེན་འབའ་ཞིག་བྱེད་པས་སྣ་ཁ་མང་པོ་འདི་མི་དགོས་ཞུས་པ་ལ། བླ་མའི་གསུང་ནས། དེས་མི་འོང༌། ཁྱོད་ཚེ་མཐར་འཁྱོལ་ཞིང་སྒོམ་ཆེན་མགོ་སེ་ཡང་དེ་བ་བརྒྱ་ཙམ་གྱི་སློབ་དཔོན་བྱ་དགོས་པར་འོང་གསུང་ནས་ལུང་བསྟན། ཡང་ཞལ་ནས། ངས་དང་པོ་བ་རི་ལུགས་ཀྱི་བདེ་མཆོག་བསླབས་པ་ཡིན་ཏེ། དཔེ་ཡང་མེད་བཤད་པ་ཡང་མ་བྱུང་བས། ཇོ་སྲས་ཀྱིས་དཔལ་ནཱ་རོ་པའི་བརྒྱུད་པ་ཅིག་ལ་བདེ་མཆོག་ཞུས་ཤིག་གསུང་ནས། ལཱུ་ཡི་པ་ཇོ་བོ་ལུགས་ཀྱི་འགྲེལ་པ་ལོ་ཙཱ་བ་རིན་ཆེན་བཟང་པོས་མཛད་པ་དེའི་དཔེ་དང་ལུང་ཡང་གནང༌། སྒམ་པོ་བ་སྐུ་མཚམས་མཛད་པས་སྤྱན་སྔར་འགྲོ་མ་ནུས་པ་ལ། ཉེ་གནས་འབོད་དུ་བྱུང་ནས་སྤྱན་སྔར་ཕྱིན་དུས། ངའི་མཚམས་འདི་ཁྱོད་ཀྱི་ཆེད་དུ་བྱས་པ་ཡིན་པས་ནམ་ཡིན་དུ་ཤོག་གསུང༌། སྒྱུ་ལུས་ལ་སོགས་པའི་ཉམས་བྱུང་བ་རྣམས་ཞུས་པས། དེ་ཀུན་ཞོར་འབྱུང་ཡིན། ད་ཁྱོད་ཀྱི་དོན་གྲུབ་ཟིན་གསུང༌། སླད་ཀྱིས་ཡུལ་དུ་བྱོན་ནས་འབུལ་བ་མང་པོ་བླངས། ཁྱད་པར་དུ་ཁྲབ་མང་པོ་ཕུལ་བས་མཉེས་མཉེས་ལྟར་མཛད། དེ་རེས་ལོ་གཅིག་སྟེ་སྤྱིར་ལོ་བཞི་བཞུགས་ནས། གདམས་ངག་དང་ཏིང་ངེ་འཛིན་དང་རྟོགས་པས་ཐུགས་ཁེངས་པར་མཛད། དགུང་ལོ་ཉི་ཤུ་རྩ་གཉིས་པ་ལ་བྱང་ཆུབ་སེམས་དཔའ་ཟླ་བ་རྒྱལ་མཚན་པའི་ཐད་དུ་བསྙེན་རྫོགས་མཛད། བྱང་ཆུབ་མཆོག་ཏུ་སེམས་བསྐྱེད། མཁན་པོའི་གསུང་གིས། ད་ལྟ་ནས་སེམས་ཅན་ལ་ཅི་ཕན་བྱེད་དགོས་གསུང༌། སྔར་ནས་ཀྱང་སེམས་ཅན་བློ་ཕུགས་སུ་བཅུག་སྟེ་རང་འདོད་ཀྱི་རྟོག་པ་སྐྱེ་མ་མྱོང༌། དེ་ནས་གྲོ་བོ་ལུང་དང་གྲུབ་པའི་གནས་བདུན་དང་ཕོ་མ་ལྷ་ཁབ་ལ་སོགས་པར་སྒྲུབ་པ་རྒྱུན་རིང་དུ་མཛད། ཕོ་མ་དང་ཉེ་བའི་བྲག་ཅིག་ལ་བཞུགས་དུས། ལྷ་འདྲེ་མང་པོ་འཚོགས་ནས་སྐྱོགས་གཉིས་ཀྱིས་འཚག་ཏུ་བྱུང་བ་དང༌། བླ་མ་བཞུགས་པའི་བྲག་ལོགས་ལ་མེ་འབར་བར་མཐོང་ནས་ལྷ་འདྲེས་ཉེ་སར་འོང་མ་ནུས། ཡུལ་དེ་ན་ལྷ་འདྲེ་གདུག་པ་ཅན་འདུག་པའང་བཏུལ། དེ་ནས་ནཱ་རོ་ཆོས་དྲུག་གི་རྒྱབ་ཏུ་དགྱེས་པ་རྡོ་རྗེའི་རྒྱུད་གསན་པར་རི་བོར་རྔོག་གི་སར་བྱོན་ནས། རྒྱུད་གདམས་ངག་མང་དུ་གསན། དེ་ནས་བླ་མ་དོ་བའི་སར་བྱོན་ནས་བདེ་མཆོག་གི་དབང་དང་རྒྱུད་རྣམས་ལེགས་པར་གསན། དེ་ནས་རྟ་གཉིས་ཀྱིས་སྣ་དྲངས་པའི་འབུལ་བ་མང་པོ་ཁྱེར་ནས་ལྷ་སར་བྱོན་པས། སློབ་དཔོན་སྒོམ་པ་མ་ཕེབས་པ་ལ་རྨི་ལམ་བརྟགས་པས་མྱུར་དུ་འབྱོན་པར་ཤེས་ཤིང༌། མཇལ་མ་ཐག་འབུལ་བ་རྣམས་ཕུལ། སློབ་དཔོན་སྒོམ་པའི་ཞལ་ནས། ཁྱོད་ངའི་རྩར་སྡོད་ཅིག །མི་འདི་རྣམས་ཀྱི་ནང་ན་ཁྱོད་བསོད་ནམས་ཆེ་བ་ཅིག་འོང་གསུང༌། སྤྱིར་ན་བླ་མ་འདིས་ཡི་དམ་གྱི་ལྷ་གཟིགས་པ་དང༌། མཚན་ཐོས་པ་ཙམ་གྱིས་རྟོགས་པ་སྐྱེས་པ་དང༌། སྨྱོ་བ་བཏུལ་བ་ལ་སོགས་པའི་ཕྲིན་ལས་དཔག་ཏུ་མེད་པ་བྱུང་སྟེ། འདིར་ཕྱོགས་ཙམ་ཞིག་བརྗོད་པ་ཡིན་ནོ། །སྒམ་པོ་བའི་དངོས་སློབ་ཀྱི་སྐབསསོ། ། ། ། ༨.༦ སྤྲུལ་པའི་སྐུའི་རིམ་པ་དང་པོའི་སྐབས། རྗེ་སྒམ་པོ་བའི་བུ་ཆེན་དུས་གསུམ་མཁྱེན་པ་དེ་ནི། བསྐལ་པ་བཟང་པོའི་བྱང་ཆུབ་སེམས་དཔའ་བཅོམ་ལྡན་འདས་བྱམས་པའི་རྗེས་ལ། དེ་བཞིན་གཤེགས་པ་སེང་གེ་ཞེས་བྱ་བར་འགྱུར་བ་ཡིན་ལ། བསྐལ་བཟངས་ཀྱི་སངས་རྒྱས་ཐམས་ཅད་ཀྱང་མངོན་པར་རྫོགས་པར་སངས་རྒྱས་ནས། གཟོད་བྱང་ཆུབ་སེམས་དཔའི་ཚུལ་བསྟན་པར་དམ་པའི་ཆོས་པདྨ་དཀར་པོ་ལས་འབྱུང་བའི་ཕྱིར། དེ་དག་གི་སྐྱེས་པའི་རབས་ཀྱི་གྲངས་ནི་ས་བཅུ་པ་བ་རྣམས་ཀྱིས་ཀྱང་རྟོགས་པར་དཀའོ། །དེ་ལ་གྲགས་པའི་ཆ་འགའ་ཞིག་བརྗོད་དེ། སྔོན་སློབ་དཔོན་ཀླུ་སྒྲུབ་ཀྱི་སློབ་མ་པྲ་ཛྙཱ་ཨ་ལངྐཱ་ཞེས་བྱ་བ་དང༌། མཚོ་སྐྱེས་ཀྱི་སློབ་མ་ཀཱ་མ་དྷ་ནུ་དང༌། ཛམྦུའི་གླིང་གི་ལྷོ་ནུབ་ཀྱི་ཕྱོགས་སུ་དྷརྨ་བོ་དྷི་ཞེས་བྱ་བ་སྤྱན་རས་གཟིགས་ཀྱི་གྲུབ་པ་བརྙེས་པ་ཞིག་དང༌། ཆོས་རྒྱལ་ཁྲི་སྲོང་ལྡེ་བཙན་གྱི་བཀའ་བློན་སློབ་དཔོན་པདྨས་དབང་བསྐུར་བས་དཔལ་རྟ་མགྲིན་གྱི་གྲུབ་པ་བརྙེས་པའི་རྒྱལ་བ་མཆོག་དབྱངས་དང༌། ཕྱིས་དགེ་བའི་བཤེས་གཉེན་པོ་ཏ་པ་རིན་ཆེན་གསལ་དང༌། དེ་གཤེགས་ནས་དུས་གསུམ་མཁྱེན་པར་གྱུར་པ་ཡིན་ཏེ། དེ་ཡང་མདོ་ཁམས་ཡུལ་གྱི་ཏྲེ་ཤོད་གངས་ཀྱི་ར་བར། ཡབ་གཤིན་རྗེ་གཤེད་ཀྱི་རྣལ་འབྱོར་པ་སྒོམ་པ་རྡོ་རྗེ་མགོན་དང༌། ཡུམ་རང་བཞིན་གྱི་རྣལ་འབྱོར་མ་ལྷ་ཐོག་གཟའ་སྒང་ལྕམ་མིང་འདྲེན་ཞེས་བྱ་བ་གཉིས་ཀྱི་སྲས་སུ་ལྕགས་ཕོ་སྟག་ལ་བལྟམས། དཔལ་ཕག་མོ་གྲུ་པ་དང་འཁྲུངས་ལོ་གཅིག །དགེ་འཕེལ་ཞེས་བྱ་བར་མཚན་གསོལ། ཡབ་ལ་རང་འབྱུང་རྒྱལ་མོའི་ཐུགས་ཀྱི་སྲོག་སྙིང་ཞུས་ནས་བསྒྲུབས་པས་རིང་པོར་མི་ཐོགས་པར་གྲུབ་པ་བརྙེས། བླ་མ་རྒྱ་གར་བཻ་རོ་དང༌། དཔལ་འཛིན་དང་ཞལ་མཇལ་ནས་གདམས་ངག་མང་དུ་གསན། བྲམ་ཟེ་མཆོག་སྲེད་ཀྱི་མགོན་པོ་ཞུས་ནས་བསྒྲུབས། བྲག་ལ་ཕྱག་ཞབས་ཀྱི་རྗེས་གསལ་བར་མཛད། བཅུ་དྲུག་བཞེས་པའི་ཚེ་རྔོག་ལེགས་ཤེའི་མཁན་དུ། རྔོག་ལོའི་སློབ་མ་ཏྲེ་བོ་མཆོག་གི་བླ་མ་དགུང་ལོ་བདུན་ཅུ་བཞེས་པ་ཞིག་ལ་མཁན་པོ་ཞུས། ཆག་སེང་གི་གྲགས་ཀྱིས་སློབ་དཔོན་མཛད་ནས་རབ་ཏུ་བྱུང༌། མཚན་ཆོས་ཀྱི་གྲགས་པར་གསོལ། ལོ་གཉིས་སུ་དགེ་འདུན་གྱི་གནས་གཞི་འཛུགས་པའི་ཕྱག་ལེན་མཛད། ཇོ་བོའི་སློབ་མ་ཡོལ་ཆོས་དབང༌། དེའི་སློབ་མ་ཀྲ་ར་བ་མཆེད་གཉིས་ལ་ཇོ་བོའི་ལུགས་ཀྱི་བདེ་མཆོག་གི་དབང་དང༌། གསང་སྔགས་ཀྱི་སྒྲུབ་ཐབས་མང་པོ་དང༌། མི་གཡོ་བ་ལ་སོགས་པ་ཇོ་བོ་ལུགས་མང་དུ་གསན། སྒྲུབ་པ་མཛད་པས་རང་རང་སོ་སོའི་གཞུང་ལྟར་གྲུབ་རྟགས་མང་དུ་བྱུང༌། དེ་ནས་བཅུ་དགུ་པ་ལ་དབུས་སུ་བྱོན། ཉི་ཤུ་པ་ལ་སྟོད་ལུངས་སེ་ཐང་དུ་ཕེབས། སྟོད་ལུངས་རྒྱད་མར་པ་དང༌། དེའི་སློབ་མ་བོད་སྐད་རིགས་གཅིག་པ་ལ་མཁས་པ་སློབ་དཔོན་ཕྱྭ་བ་གཉིས་ལ་བྱམས་ཆོས་དང་དབུ་མ་ཤེར་གསུམ་གསན་ཞིང་མཁས་པར་བསླབས། དེ་རྗེས་ཤར་པ་བ་དང༌། དེའི་སློབ་མ་རྣལ་འབྱོར་པ་ཤེས་རབ་རྡོ་རྗེ་གཉིས་ལ་ལོ་དྲུག་བརྟེན་ནས་བཀའ་གདམས་ཀྱི་ཆོས་མང་དུ་གསན་ཞིང༌། སྤ་ཚབ་ལོ་ཙཱ་བ་ལ་རིགས་ཚོགས་གསན། མཁན་པོ་མལ་འདུལ་འཛིན་པ་དང༌། ལས་སློབ་ཡེ་ཤེས་བློ་གྲོས་དང༌། གསང་སྟོན་མལ་གྱི་གཅུང་པོས་མཛད་དེ་བསྙེན་པར་རྫོགས་ནས་འདུལ་བ་མཁས་པར་བསླབས་ཏེ། གཞན་ལ་བཤད་པ་མཛད། བླ་མ་རྒྭ་ལོ་དང་ཁམས་པ་ཨ་སེང་གཉིས་རྒྱལ་ལྷ་ཁང་དུ་བཞུགས་པ་ལ་སྦྱོར་དྲུག་དང་མགོན་པོ་བྱ་གདོང་ཞུས། དགུང་ལོ་སུམ་ཅུ་པ་ལ་སྒམ་པོ་མཇལ་བཞེད་ནས་བྱོན་པས། དྭགས་པོ་བྲག་ཁ་ན་སློབ་དཔོན་སྒོམ་ཚུལ་དང་ཤ་བ་གླིང་པ་བཞུགས་པ་དང་མཇལ། སློབ་དཔོན་སྒོམ་པ་ལ་གདན་བཞི་གསན་ཞིང་སྒྲོལ་མ་དཀར་མོ་ཞལ་གཟིགས། དེ་ནས་སྒམ་པོར་བྱོན་ནས་ཆོས་རྗེ་ཁུ་དབོན་དང་མཇལ། དར་ལ་སོགས་པའི་མེ་ཏོག་ཕུལ་ནས་གདམས་པ་ཞུས་པས། བཀའ་གདམས་ཀྱི་ལམ་རིམ་ཅིག་གསུངས་ནས། ངས་ཀྱང་འདི་བསྒོམས་པས་ཁྱོད་རང་ཡང་འདི་བསྒོམས་གསུང༌། ཞུ་སྣ་དང་བདག་གཉེར་ཐམས་ཅད་སློབ་དཔོན་སྒོམ་པས་མཛད། དེ་ནས་རེ་ཞིག་ན་ཆོས་རྗེ་ལ་དབང་བསྐུར་ཞུས། ཐབས་ལམ་གྱི་གདམས་ངག་གནང་ནས་བསྒོམས་པས་ཞག་དགུ་ནས་བཙན་ཐབས་སུ་བདེ་དྲོད་འབར་ཏེ། རས་གོས་རྐྱང་ཅིག་གསོལ་ཞིང་བསྒོམས། ཟླ་བ་དགུར་ལག་པ་རྡུལ་དང་མ་བྲལ་བར་བསྒོམས་པས། སྒོམ་ཆེན་བརྒྱད་བརྒྱའི་ནང་ན་སྒོམ་སྲན་ཆེ་བར་གྲགས། ཏིང་ངེ་འཛིན་གྱི་ཡོན་ཏན་དཔག་ཏུ་མེད་པ་འཁྲུངས། ཆོས་རྗེས་ལུང་བསྟན་ནས་ཟངས་རི་ལ་སྒོམ་དུ་བྱོན་ཏེ། ཏིལ་ཕུག་ཏུ་ཟླ་བ་བཞི། ཕག་མོ་གྲུར་ཟླ་བ་གཅིག་དང་ཞག་ལྔ་བསྒོམས་པས་སེམས་ཀྱི་གནས་པ་ལ་རང་དབང་ཐོབ་པ་དང་རླུང་ཉམས་དཔག་ཏུ་མེད་པ་བྱུང༌། ལྷག་མཐོང་སྤྲིན་བར་གྱི་ཉི་མ་ལྟ་བུ་ཡང་བྱུང༌། སླར་བླ་མའི་སྤྱན་སྔར་བྱོན་ནས་དཀའ་ཐུབ་མཛད་ཅིང་ལོ་གསུམ་བཞུགས། ལོ་རེར་རས་ཆུང་པ་དང་མཇལ་ནས། ཆོས་དྲུག་དང་ཐུན་འཇོག་ལ་སོགས་ནཱ་རོ་མེ་ཏྲིའི་གདམས་པ་ཇི་སྙེད་པ་གསན། ཐབས་ལམ་དམར་ཁྲིད་དུ་མཛད་པས་བདེ་སྟོང་ལྷན་ཅིག་སྐྱེས་པའི་ཡེ་ཤེས་ངོ་འཕྲོད་པ་མེ་ལོང་ལ་བཞིན་མཐོང་བ་བཞིན་བྱུང༌། རྩི་མོ་ནམ་མཁའ་ལ་ཟབ་མོའི་གདམས་པ་ཞུས་པས་ཡོན་ཏན་འཁྲུངས། རོང་བ་འགར་དགེ་བའི་སློབ་མ་སྤེན་ཕུག་པ་སྟོན་རྒྱལ་ལ་རྡོ་རྗེ་ཕག་མོ། ཆོས་སྤྱོད། འགྲེལ་བ་རིན་ཆེན་རྒྱན་དྲུག་དང༌། དབང་བཞིའི་ཉམས་སྒོམ་ལ་སོགས་ཞུས། མེས་ཚོན་པོའི་སློབ་མ་རྐྱང་མོ་སྦང་ཁབ་ལ་དགྱེས་རྡོར་གདམས་བཤད་ཞུས། ཡར་ཀླུངས་ཕུག་མོ་ཆེར་གཤེན་པ་རྡོ་རྗེ་སེང་གེ་ལ་ལམ་འབྲས་ཞུས། བྲག་དཀར་མོ་བ་ལ་ཨ་རོ་སྙན་བརྒྱུད་ཞུས། དར་ཡུལ་བ་རལ་ལྕགས་སྟོན་ཚུལ་ལ་བདེ་མཆོག །དགྱེས་རྡོར། མ་ཧཱ་མཱ་ཡཱ་ལ་སོགས་རྒྱུད་ཀྱི་བཤད་པ་དང་གདམས་པ་མང་དུ་གསན་ནོ། །སྒམ་པོ་བས་ལུང་བསྟན་ནས་འོལ་ཁའི་བྲག་གུ་རི་བོ་ཆེའི་བྲག་ཕུག་ཅིག་ཏུ་བཞུགས་པས། བུད་མེད་གཅིག་ན་རེ། ངའི་མ་ཇོ་འོང་ངོ་ཁྱོད་མ་བཞུགས་ཟེར་བས། བྱམས་སྙིང་རྗེ་བྱང་ཆུབ་ཀྱི་སེམས་ལ་གནད་དུ་བསྣུན་ཟླ་བ་བཅུ་བཞིར་བཞུགས་པས་དྲོད་ཀླུངས་སུ་ཚུད། རྟགས་ངོ་མཚར་ཅན་མང་དུ་བྱུང༌། ངེས་ཤེས་ཁྱད་པར་ཅན་སྐྱེས། དེ་ནས་ཆོས་རྗེ་བྱ་ལྐོག་དགོན་པ་ན་བཞུགས་སར་བྱོན་ནས་རྟོགས་པ་ཕུལ་བས། ཁྱོད་ཀྱི་དེ་ནོར་འདུག །ང་ཁྱོད་ལ་རེ་ཆེ་བ་ཡིན་པ་ལ་ད་དུང་བསྒོམས་གསུང་ནས་ཟླ་བ་དྲུག་བསྒོམས་པས་སྔར་གྱི་དེ་ལས་མ་འགྱུར་ནས། ཡང་ཞུས་པས། ཕྱག་སྤྱི་བོར་བཞག་ནས། བུ་འཁོར་བ་དང་འབྲེལ་ཆོད་པ་ཡིན་ནོ་གསུང་ནས། གནས་ལུགས་དོན་གྱི་ངོ་སྤྲོད་སེམས་ཉིད་ཡིད་བཞིན་ནོར་བུ་ངོས་གཟུང་བའི་གདམས་ངག་གནང༌། དེར་མུ་དཔོན་ལ་མཐོང་སྣང་བཟང་པོ་མང་དུ་བྱུང༌། སྒམ་པོ་བས་ལུང་བསྟན་ནས་ཚ་བྲེ་ལྔ་བསྣམས་ནས་མོན་གྱི་རྒྱལ་པོ་ག་ཐུང་གི་སར་བྱོན། དེས་ཡོན་བདག་བྱས་ནས་ཤ་འུག་སྟག་སྒོར་བྱོན་ནས་བཞུགས། འཁོར་འདས་དབྱེར་མེད་ཀྱི་རྟོགས་པ་བརྙེས། དེ་ནས་སྒམ་པོར་བྱོན་ནས་ལོ་གཅིག་བཞུགས། དེ་ནས་གནང་བ་ཞུས་ནས་རྒྱལ་ཁམས་སྐོར་དུ་བྱོན་ཏེ་སྦ་གྲོར་བྱོན། དེ་ནས་ལས་སྟོད་ན་ས་ཕུག་ཅིག་ན་མི་ལའི་དངོས་སློབ་དགེ་ཚུལ་སྐུ་མཆེད་གཉིས་འདུག་པ་ལའང་གདམས་པ་ཞུས། དེ་ནས་འཕན་ཡུལ་བྱ་བཟང་གི་བྲག་ལ་དབྱར་དགུན་གསུམ་བཞུགས། བྲག་ལ་ཐོགས་པ་མེད་པའི་མངོན་ཤེས་རྫུ་འཕྲུལ་བསྟན་པས་བླ་མ་བྲག་པར་གྲགས། ཡང་གངས་དཀར་ལ་སོང་གསུང་ནས་གངས་དཀར་དུ་བྱོན། པདྨའི་བཞུགས་གནས་ཕ་བོང་དཀར་ལེབ་ཏུ་ཟླ་བ་བཞི་བཞུགས་ཏེ་མཁའ་འགྲོ་མས་འཚོ་བ་དྲངས། དེ་ནས་སྙེ་མོའི་འཕྲང་ན་མར་བྱོན་པས་མཁའ་འགྲོ་མས་ནང་དུ་ཁྲིད་འཚོ་བ་དྲངས། དེ་ལ་བརྟེན་ནས་ཏིང་ངེ་འཛིན་དཔག་ཏུ་མེད་པ་སྐྱེས། དེ་ནས་གཞུ་སྙེའི་བར་རྫོང་བྱ་བའི་དགོན་པ་ན། ནཱ་རོ་བའི་དངོས་སློབ་ཅིག་བཞུགས་པ་དང་མཇལ། མངོན་པར་ཤེས་པ་མང་དུ་གསུངས། ཕྱག་ཆེན་ཐོག་བབས་དང་ཐབས་ལམ་གྱི་མན་ངག་མང་དུ་ཞུས། བླ་མ་ལྷ་རྗེ་ཅི་གསུང་གྱིས་གསུང་པའི་ཞལ་བརྡའང་མང་དུ་གནང༌། དེ་ནས་ལྷ་རི་རྒྱན་པོ་དང་ཇུག་པོར་ཡང་བྱོན། གཡག་སྡེ་དང་འཕན་ཡུལ་རྣམས་སུ་བྱོན། དེ་ནས་གྲུ་བཞི་དགོན་དུ་བཞུགས། དེ་ནས་སྒམ་པོར་བྱོན་པས་རྫོང་བའི་སྤྱན་སྔར་བྱོན་པ་སོགས་ཐམས་ཅད་ཚུར་ལ་གསུང༌། དེར་དབྱར་ཐོག་གཅིག་བཞུགས། དེ་ནས་ཀམ་པོ་གནས་ནང་དུ་སྒྲུབ་པ་གྱིས། འགྲོ་དོན་ཆེན་པོ་འོང་གསུང་པ་གནང༌། དེ་ནས་ཆུ་བོ་རི་དང་གྲུ་བཞི་མར་བཞུགས། དེར་སྒམ་པོ་བ་གཤེགས་པའི་གཏམ་གསན་ནས་བྱོན་པས། སློབ་དཔོན་སྒོམ་པ་དང་འཕགས་པ་དང་མཇལ། ཆོས་རྗེའི་ན་བཟའ་ལ་འཇུས་ནས་གསོལ་བ་བཏབ་ཅིང་ངུས་པས། ཆོས་རྗེ་ནམ་མཁའ་ལ་མངོན་སུམ་དུ་བྱོན་པ་དཔོན་སློབ་གསུམ་གས་མཐོང༌། དེ་ནས་གྲུ་བཞི་དགོན་དུ་བྱོན་པའི་ཚེ། ཀམ་པོ་གནས་ནང་དུ་འབྱོན་དགོངས་ཙ་ན། ཀམ་པོ་རྡོ་རྗེ་དཔལ་རྩེགས་ཀྱིས་ཀྱང་བསུ་བ་ལ་སླེབ། དེ་ནས་རྟ་ཁྲབ་འགའ་བསྣམས་ནས་སློབ་དཔོན་སྒོམ་པ་ལྷ་ལུང་ན་བཞུགས་པ་ལ་ཕྱི་ཕྱག་ལ་བྱོན། འཚུར་ངོས་བཟངས་སུ་ཅུང་ཟད་བཞུགས། སྤྱིར་དབུས་གཙང་དུ་ལོ་སུམ་ཅུ་བཞུགས་ནས་ཐོས་བསམ་དང་སྒྲུབ་པ་མཛད། ལྔ་བཅུ་པ་ལ་ཁམས་སུ་བྱོན་ནས་ཀམ་པོ་གནས་ནང་དུ་བཞུགས། དེ་ནས་ཏྲིར་བྱོན་དགེ་འདུན་སྟོང་ཙམ་འདུས། ཡུལ་དེར་འཁྲུག་པ་རང་ཞིར་མཛད། སྒམ་པོར་གཡུ་ཆེན་བདུན་དང་ཇ་མཛོ་བདུན་ཅུ་ལ་སོགས་པའི་འབུལ་བ་བསྐུར། དེ་ནས་ལྷོ་རྒྱུད་ལ་བྱོན་ཏེ། དབུ་སུ་བྱོན་ནས་སྒམ་པོར་གསེར་འབུལ་ཚར་བཞི། མདོ་མངས་ཚར་གཅིག །གླེགས་བམ་བརྒྱ་དང་བཅུ། གཡུ་ཆེན་བཅུ། མཛོ་རྟ་ལྔ་བཅུ་ལ་སོགས་པ་ཕུལ། དབུས་གཙང་གི་སྡེ་དགོན་རྣམས་སུའང་ཚོགས་གསོག་རྒྱ་ཆེན་པོ་མཛད། ཁོ་བོ་དབུས་སུ་འོངས་པའི་དགོས་པ། སྒོམ་ཚུལ་གྱི་ཞལ་ནས་ཁྱོད་ཁམས་སུ་སྐྱིད་སྡུག་ཅི་བྱུང་ཡང་ཡར་ཤོག་གསུང་བའི་བཀའ་སྒྲུབ་པ་དང༌། གཞུ་འཚུར་གྱི་བར་འདི་དགོན་པ་འདེབས་པ་དང༌། དྭགས་ལྷ་སྒམ་པོར་གསེར་གྱི་གླེགས་བམ་བརྒྱ་འབུལ་བ་དང༌། བླ་མ་ཞང་གི་འཁྲུག་པ་ལ་མི་རྣམས་མི་དགའ་བར་འདུག་པས། ཁོང་ལ་འཁྲུག་པ་མི་མཛད་པའི་ཞུ་བ་འབུལ་བ་རྣམས་ལ་འོངས་པ་ཡིན་གསུང༌། ཞང་ལ་འཁྲུག་པ་མི་མཛད་པར་ཞུས་པས། ཞང་གིས་ཕྱག་མཛུབ་ལ་འཇུས་ནས་བྲོ་མང་དུ་བརྡུངས་ནས་དེ་ཕྱིན་ཆད་འཁྲུག་པ་མ་མཛད། འཚུར་ཕུར་དགོན་པ་ཡང་བཏབ། དེ་ནས་སྐུ་འདའ་ཁར་འཁོར་བ་བགྲེས་པ་རྣམས་ལ་དངོས་པོ་མང་དུ་ཡོད་པ་རྣམས་ཀྱིས་དཀོན་མཆོག་གི་རྟེན་དང་དགེ་འདུན་ལ་བསྙེན་བཀུར་གྱིས་གསུང་བའི་ཞལ་བཀོད་གནང་ནས། ཆུ་མོ་གླང་གི་ལོ་བརྒྱད་ཅུ་རྩ་བཞི་བཞེས་པ་ལ་མཁའ་འགྲོ་མ་མང་པོས་བསུ་བ་མཛད་དེ་གཤེགས། ངོ་མཚར་བའི་ལྟས་ཀྱང་དུ་མ་ཞིག་བྱུང་སྟེ་རྒྱས་པར་མ་སྤྲོསསོ། ། དེའི་སློབ་མ་སངས་རྒྱས་རས་ཆེན་ནི། གདུང་རུས་གྲུ་གུ། ཡུལ་ཡར་ཀླུངས་སུ་ཡབ་གཙང་བ་དཔལ་གྲགས་དང༌། ཡུམ་བཙུན་ཆུང་མ་བྱ་བའི་སྲས་སུ་འཁྲུངས་ནས། བྱིས་པའི་དུས་ནས་གར་འབྱོན་དུ་འཇའི་གུར་འོང་བ་དང༌། མཁའ་འགྲོ་མ་གསེར་གྱི་རྒྱན་ཅན་བཞི་རྗེས་སུ་འབྲང་བ་ཡོད། ལོ་དགུ་བཞེས་པའི་ཚེ་ཟངས་རི་རས་པའི་སར་བྱོན་ནས་རས་ཆུང་པ་ལས་བྱུང་བའི་གདམས་པ་རྣམས་གསན་པས། བདེ་གསལ་མི་རྟོག་པའི་ཉམས་ཁོར་ཡུག་ཏུ་ཤར། ན་བཟའ་རས་རྐྱང་དུ་མཛད་པའི་རས་ཆེན་དུ་གྲགས། བཅོ་ལྔ་བཞེས་པ་གདམས་པ་ཅུང་མ་ཚར་བ་ལ་ཟངས་རི་པ་སྐུ་གཤེགས། དེར་ངའི་གདམས་ངག་མ་རྫོགས་པར་ཆོས་རྗེ་སྐུ་འདའ་བར་འདུག་བྱས་ནས་བཤུམས་པས། ད་རྒྱ་སྒོམ་ལ་གཏུགས། ཇི་ལྟར་བྱས་ཀྱང་བདེ་བར་འོང་གིས་གསུང༌། དེ་ནས་ཕག་མོ་གྲུ་པ་དང་མཇལ་ཞིང་ཆོས་ཞུས། དེ་ནས་དོལ་དུ་འཚུར་དབང་ངེ་ལ་གསར་རྙིང་གི་གདམས་པ་མང་དུ་ཞུས །རྡོ་རྒྱུས་བྲག་ལ་བསྒོམས་པས་རྗེ་བཙུན་མ་ཞལ་གཉིས་མའི་ཞལ་གཟིགས། ཐུགསས་གཏད་པ་ཙམ་གྱིས་ནད་གདོན་ཞི་བ་ཡང་བྱུང༌། དེ་ནས་གཉལ་དུ་གཙང་སྟོན་དཀོན་ནེ་ཡབ་སྲས་ལ་ཆོས་མང་གསན། དེའི་ཚེ་སུ་ཁ་སིདྡྷི་ཞལ་གཟིགས། ཟ་ཆུ་འདུས་སུ་སྒམ་པོ་བའི་སློབ་མ་དང་མ་ཤེས་རབ་བྱས་བ་འོད་གསལ་རྒྱུན་ཆད་མེད་པ་ཅིག་བཞུགས་པ་ལ་དབང་དང་གདམས་པ་མང་དུ་ཞུས། གཉལ་གྱི་གྲོག་ཕུགས་ཤེད་དུ་བསྒོམས་པས་སྤྱན་དང་མངོན་པར་ཤེས་པ་ཤར། དེ་ནས་ཡར་ཀླུངས་སུ་བྱོན་ནས་རྗེ་སྒོམ་ཞིག་པོ་ལ་བི་མ་ལའི་གདམས་པ་མ་ལུས་པ་ཞུས། དེར་ཡུལ་གྱིས་ཐུགས་དམ་ལ་གནོད་པར་དགོངས་ནས། གཡེར་ཐོད་པ་བསམ་གྲུབ་ལ་ཇོ་མོའི་གདམས་པ་གཅོད་རྣམས་ཞུས། དེ་ནས་ཀོང་པོར་བྱོན་བླ་མ་མངའ་རིས་པ་དང་མཇལ། གདམས་པ་མང་དུ་གསན། སྤོ་བོར་གཉལ་པ་ཇོ་སྲས་ལ་ཕག་མོ། ཆོས་དྲུག་ལ་སོགས་པ་དང༌། ཁྱད་པར་མགོན་པོ་བེར་ནག་ཅན་ཞུས་ཤིང་ཞལ་ཡང་གཟིགས། ཡར་ཀླུངས་ནས་ཡུམ་གྱིས་རོ་ཟན་ནག་པོ་བྱ་བ་ཞིག་འབོད་དུ་བཏང་བྱུང་བ་ལ་མ་བྱོན་པར། ཚ་བ་སྒང་དང་དམར་ཁམས་སུ་བྱོན་པས་དེ་རྣམས་སུ་་སྐུ་བསོད་སྐྱེས། སྔགས་གྲྭ་བཙུགས་ནས་འཁྲུག་གདུམས་མང་དུ་མཛད། དེ་ནས་ཀམ་པོ་གནས་ནང་ན་དུས་གསུམ་མཁྱེན་པ་བཞུགས་པ་ཐོས་ནས། ཞལ་བལྟ་བ་དང་བྱིན་རླབས་ཞུ་བ་ཙམ་བྱ། ཆོས་ཞུ་རྒྱུ་ནི་མེད་བསམ་ནས་བྱོན་པའི་ཚེ། དགེ་བསྙེན་རྡོ་རྗེ་དཔལ་རྩེགས་ཀྱིས་བསུ་བ་བྱས། དུས་གསུམ་མཁྱེན་པ་དང་མཇལ། དེའི་ཚེ་དུས་གསུམ་མཁྱེན་པའི་ཞལ་ནས། ཁྱོད་སྔགས་ཆུང་ཤེས་རབ་ཅན་ཅིག་འདུག་པས་ངའི་སློབ་མ་བྱས་ན་འོང་གསུང༌། ཁྱེད་ལ་སློབ་མ་ཅི་འདྲ་ཡོད་ཞུས་པས། འབའ་ཚ་སྟག་ངེལ་བ་དང༌། འདེ་ཆུང་སངས་རྒྱས་ལ་སོགས་པ་ཡོད། ཁྱོད་རང་དེའི་རྩར་སོང་གསུང་བས། འདེ་ཆུང་སངས་རྒྱས་ཀྱི་སར་ཕྱིན་པས། ཁྱོད་སྔགས་ཆུང་ཤེས་རབ་ཅན་ཅིག་འདུག་པས་ངའི་བླ་མའི་སློབ་མ་བྱས་ན་འོང་གསུང་ཞིང༌། ད་འབལ་ཚ་སྟག་ངེལ་བའི་སར་སོང་གསུང༌། བྱོན་པས་ཕུག་པ་ཅིག་ན་སྟག་ཆེན་པོ་ཅིག་འདུག་པས་སྐྲག་སྟེ་བྲོས་བྱོན་པས། ཡང་སོང་དང་ཟེར་ནས་ཕྱིན་པས། མཚོ་ཅིག་འདུག་པ་ལ་བསྐོར་ཞིང་རྡེའུ་འགའ་ཡར་སྐྱུར་ནས་བྱོན། ཡང་ད་དུང་སོང་དང་ཟེར་ནས་ཕྱིན་པས། སྒོམ་ཆེན་ཅིག་འདུག་པ་དེའི་པང་ན་སྔར་སྐྱུར་བའི་རྡེའུ་རྣམས་འདུག །དེ་ན་རེ། ཡང་ཁྱོད་སྔགས་ཆུང་ཤེས་རབ་ཅན་ཅིག་འདུག་པས་ངའི་བླ་མའི་སློབ་མ་བྱས་ན་འོང་བ་ལ་གསུང་པས། སློབ་མའི་ཡོན་ཏན་ཡང་འདི་འདྲ་ན་བསམ་ནས། སླར་དུས་གསུམ་མཁྱེན་པའི་དྲུང་དུ་བྱོན་ནས་གདམས་པ་རྣམས་གསན་ཏེ། ལོ་བདུན་དུ་དབུ་སྔས་ལ་མི་འཇོག་པའི་དམ་བཅའ་མཛད། གདམས་པའི་ཕུ་ཐག་ཆོད། ཆོས་རྗེ་རིན་པོ་ཆེའི་ཞལ་ནས། དབུས་བརྙེད་པ་ཚོལ་བ་ཅིག་ལ་ཁྱོད་དང་སློབ་དཔོན་བཀའ་གདམས་པ་གཉིས་རྙེད་པ་ཆེ་གསུང་བ་བཞིན་དུ། གཅིག་པུར་བཞུགས་དབང་མེད་པར་ཕྲིན་ལས་ཀྱི་མཐའ་རྒྱས་པར་གྱུར། སློབ་དཔོན་བཀའ་གདམས་པའི་དྲུང་དུ་ཡང་ལོ་གསུམ་བསྒོམས། སྔར་དུས་གསུམ་མཁྱེན་པའི་ཡང་རབ་ཏུ་འབྱུང་བར་འོས་པའི་བཀའ་ཡོད་པ་དང༌། སློབ་དཔོན་བཀའ་གདམས་པས་བསྐུལ་བ་ལ་བརྟེན་ནས། ལོ་སོ་བདུན་པ་ལ་མཁན་པོ་མ་དྲེལ་བ་དང་སློབ་དཔོན་བཀའ་གདམས་པ་ལ་ཆིག་རྫོགས་མཛད། མཚན་བསོད་ནམས་གྲགས་པར་བཏགས། དེ་ནས་ཀར་མ་རིན་པོ་ཆེ་དང་མཇལ་ནས་ལོ་གསུམ་བཞུགས། དུས་གསུམ་མཁྱེན་པ་དབུས་སུ་བཞུད་པ་ལ་ཏྲེ་ཤོད་རྣ་རྒྱང་བར་དུ་སྐྱེལ་ཐུང་མཛད། དེ་ནས་དམར་ཁམས་སུ་བྱོན་ནས་འགྲོ་དོན་རྒྱ་ཆེན་པོ་མཛད་པའི་སྐབས་ཞིག་ཏུ་ཆོས་རྗེ་དུས་གསུམ་མཁྱེན་པ་སྐུ་གཤེགས་པ་ཡང་མཁྱེན། ཕྱིས་གདན་སའི་ཞབས་ཏོག་ཀྱང་ཆེར་མཛད། བླ་མ་དང་གྲུབ་ཐོབ་དང་ཡི་དམ་གྱི་ཞལ་གཟིགས་པ་རྣམས་ནི་བརྗོད་ཀྱིས་མི་ལང༌། འགྲོ་དོན་ཕུན་སུམ་ཚོགས་པའི་མཐར་དགུང་ལོ་བདུན་ཅུ་བཞེས་པ་དབྱར་ཟླ་ར་བའི་ཉི་ཤུ་ལྔ་ལ་ཞིང་དག་པར་གཤེགས། དེའི་རྗེས་སུ་ཡང་སློབ་མ་རྣམས་ལ་སྐུའི་བཀོད་པ་སྣ་ཚོགས་སུ་བསྟན་ཏོ། །གདུང་སྦྱངས་པས་ལྷ་སྐུ་དང་རིང་བསྲེལ་ཡང་མང་དུ་བྱོན་ནོ། ། དེའི་སློབ་མ་ནི་ཆོས་རྗེ་སྦོམ་བྲག་པ་ཡིན་ཏེ། དེ་ནི་སྐྱེ་བ་སྔ་མ་ལ་བྱ་རྒོད་ཕུང་པོའི་རི་དང་རྡོ་རྗེ་གདན་གྱི་བར་དུ་ས་ཐོབ་པའི་བྱང་ཆུབ་སེམས་དཔའ་ཡེ་ཤེས་བློ་གྲོས་བྱ་བར་སྐྱེ་བ་བཞེས། དེ་ནས་འདིར་འབྲི་རྒྱལ་དམ་པ་ཆོས་ཕྱུག་ཅེས་བྱ་བར་འཁྲུངས། ལོ་ལྔ་ནས་བྲི་ཀློག་མཁས་པར་མཁྱེན། དགུང་ལོ་དགུའི་སྐོར་དུ་བླ་མ་གཉན་ལྷ་ཁང་སྒང་བ་ཡབ་སྲས་ལ་བདེ་དགྱེས་ལ་སོགས་པ་གསང་སྔགས་ཀྱི་ཆོས་མང་དུ་གསན། བཅུ་བཞི་བཞེས་པ་ལ་རས་ཆེན་པོའི་ཡོན་ཏན་དུ་མ་ཐོས་ནས་དད་པ་སྐྱེས་པ་ཙམ་གྱིས་ཏིང་ངེ་འཛིན་གྱི་སྒོ་དུ་མ་འཁྲུངས། ལན་ཅིག་མནལ་ལམ་དུ་བུད་མེད་དམར་མོ་གཟུགས་རིང་བ་བུ་མོ་མང་པོས་བསྐོར་བ་ཞིག་ན་རེ། ཁྱོད་ཀྱི་བླ་མ་སངས་རྒྱས་རས་ཆེན་ནི་དྭགས་པོ་སྒོམ་ཆུང་གི་སྐྱེ་བ་ཡིན་ཞེས་ལུང་སྟོན་པ་བྱུང༌། དེ་ནས་ཞག་བཅུ་ཙམ་ན་འབོབས་དཀར་སྒང་དུ་སངས་རྒྱས་རས་ཆེན་དང་མཇལ་བས། ཕྱག་ན་རྡོ་རྗེ་དངོས་ཡིན་པའི་སྣང་བ་ཤར། སྣུབས་སྟོན་ཚུལ་གྱི་ཞོར་ལ་རྗེ་བཙུན་མའི་དབང་ཞུ་བས། བྱིན་རླབས་ཕབ་པའི་དུས་སུ་སྟེང་འོག་ཕྱོགས་མཚམས་ཐམས་ཅད་རྗེ་བཙུན་མའི་དཀྱིལ་འཁོར་དུ་གསལ་བ་ཅིག་བྱུང༌། བླ་མའི་ཞལ་ནས། མཆོད་ཆུང་འདིས་ངའི་དབང་བསྐུར་ཐོབ་པ་ཡིན་གསུང་ནས་དེ་ཕྱིན་ཆད་ཕ་དང་བུ་བཞིན་དུ་ཐུགས་ལ་གཏགས། དེ་ནས་ཀུངས་དགོན་པར་བཞུགས་པའི་ཚེ་འཁོར་ལོ་སྡོམ་པའི་དཀྱིལ་འཁོར་གཟིགས་པ་དེ་ལ་ཡེངས་ཐབས་སུ་གྱུར་པ་ལ། སེམས་ཀྱི་གནས་ལུགས་རྟོགས་པའི་རྟོགས་པ་འཁྲུངས། དེ་ནས་མྱུར་པོར་སྒོམ་མེད་ཀྱི་རྟོགས་པ་འཁྲུངས། ས་གཞན་དུ་འགྲོ་བར་ཞུས་པས་མ་གནང༌། གནས་སྐབས་དག་ཏུ་ལྷ་དང་ཆོས་སྐྱོང་གི་གཟིགས་སྣང་ལ་སོགས་པ་གྲངས་མེད་པ་བྱུང༌། རས་ཆེན་མྱ་ངན་ལས་འདའ་ཁར་ཁྱེད་ཀྱི་བསྟན་པ་སུས་འཛིན་ཞུས་པས། ངའི་སློབ་མ་རྣམས་རང་མགོ་ཐོན་ཙམ་རེ་ནི་ཡོད། དེའི་ནང་ནས་ཀྱང་ཁྱོད་དང་བློ་གྲོས་རིན་ཆེན་གཉིས་ལ་རེ་ཆེ་བ་ཡིན། དེའི་ནང་ནས་ཀྱང་ཁྱོད་ལ་ཕྲིན་ལས་རྒྱ་ཆེན་པོ་འོང་བ་ཡིན། ཁྱོད་ཀྱི་བུ་སློབ་དང་ཡང་སློབ་ཀྱི་བར་དུ་ཡང་ཕྲིན་ལས་རྒྱ་ཆེན་པོ་འོང་བ་ཡིན་གསུང་བ་བཞིན་དུ་ཕྲིན་ལས་དཔག་ཏུ་མེད་པ་བྱུང་བ་ཡིན་ནོ། །ས་གཞན་དུ་འགྲོ་འདོད་བྱུང་བའི་ཚེ་དུས་གསུམ་མཁྱེན་པ་བྱོན་ནས། གར་ཡང་མ་འགྲོ་ས་འདི་ཉིད་དུ་བསྒོམས་དང༌། རང་དོན་གཞན་དོན་གཉིས་ཀ་འབྱུང་ཞེས་ལུང་བསྟན་པ་བཞིན་དུ། སྤེལ་སྒོ་དགོན་པར་ཕྱགས་ཕབ་ནས་ལོ་བཅུ་དྲུག་ཏུ་སྒྲུབ་པ་མཛད་པས་དག་པའི་སྣང་བ་བསམ་གྱིས་མི་ཁྱབ་པ་ཤར། སྙན་པས་ཕྱོགས་ཐམས་ཅད་དུ་ཁྱབ་བོ། །ཀ་ཐོག་གི་གཙང་སྟོན་དེ་སྙན་པ་ཆེ་བས་འདི་ཇི་འདྲ་བ་ཞིག་ཡིན་ནམ་དགོངས་པ་ལ། ཐུགས་འདུན་བཏང་བས་ཁོང་ནམ་མཁའ་དག་པའི་དབྱིངས་ན་ལོངས་སྤྱོད་རྫོགས་པའི་སྐུར་འདུག་པ་གཟིགས་ནས། གཙང་སྟོན་ལ་ཆོས་གསན་པས་མཁྱེན་པ་རྒྱས་པར་གྱུར། དེ་ནས་ཁྲ་ཤོད་སྤོམ་བྲག་ཏུ་དགོན་པ་གཟུང༌། དེར་སངས་རྒྱས་མི་འཁྲུགས་པ་དཔག་ཏུ་མེད་པ་གཟིགས་ཤིང་ལྟས་ངོ་མཚར་ཅན་མང་པོ་བྱུང༌། དེ་ནས་སངས་རྒྱས་རས་ཆེན་གྱི་ཞལ་ནས། དམར་ཁམས་སྒང་དུ་མ་འགྲོ་གསུང་བ་ལ། དེར་བྱོན་པས་སྐུ་ཁམས་ཅུང་ཞིག་མ་བདེ་བའི་ཚེ་བླ་མ་ཀར་མ་པ་ཞབས་ཏོག་ཏུ་ཡོད་པ་ལ། ད་ལན་གྱི་ནད་འདིས་ཁོ་བོ་འགྲོ་དགོས་པར་འདུག །སངས་རྒྱས་རས་ཆེན་གྱི་ཞལ་ནས་དམར་ཁམས་སྒང་དུ་མ་འགྲོ་གསུང་བའི་གསུང་བཅག་པས་ལན། འོན་ཀྱང་ང་ལ་ཤི་བ་དང་མ་ཤི་བ་ཁྱད་མེད་གསུང༌། མྱ་ངན་ལས་འདའ་ཁར་རྗེ་ཀར་མ་པ་ལ། རྗེ་དུས་གསུམ་མཁྱེན་པའི་བསྟན་པ་དར་རྒྱས་སུ་བྱའོ་སྙམ་ནས་ཅི་ནུས་བྱས། ད་དུས་གསུམ་མཁྱེན་པའི་བསྟན་པ་འདི་འཚུར་ཕུ་མན་ཆད་དུ་ཁྱོད་ཀྱིས་སྐྱོངས་ཤིག་ཅེས་ཞལ་བརྡ་མཛད། གང་དུ་གཤེགས་ཞུས་པས། དགའ་ལྡན་དུ་འགྲོ་བས་དེར་ཁྱེད་རང་རྣམས་གསོལ་བ་ཐོབ། འོན་ཀྱང་ཀརྟི་ཀའི་ཡུལ་ན་དུས་གསུམ་མཁྱེན་པའི་རྣམ་འཕྲུལ་ཞིག་བཞུགས་པས། དེའི་གདན་ས་ཡང་ཡུན་རིང་དུ་བྱེད་གསུང༌། ཀར་མ་པས་ཁོ་བོ་ལ་ཁྱེད་ཀྱི་ཕྲིན་ལས་ཙམ་འོང་ངམ་ཞུས་པས། བཀའ་བརྒྱུད་འདི་བླ་མ་བས་སློབ་མ་ཕྲིན་ལས་ཆེ་བས། ཁོ་བོ་ཡན་ཆད་ཀྱི་བཀའ་བརྒྱུད་ཀྱི་ཕྲིན་ལས་ཐམས་ཅད་བས་ཁྱོད་ཕྲིན་ལས་ཆེ་བ་འོང་གསུང༌། དེར་ས་ག་ཟླ་བ་ལ་གཤེགས། ས་གཡོ་བ་དང་འུར་འུར་གྱི་སྒྲ་ཆེན་པོ་འབྱུང་བ་ལ་སོགས་པའི་ལྟས་དང༌། ཐུགས་ལྗགས་ལ་སོགས་པའི་རྟེན་ཡང་མང་དུ་བྱོན་ནོ། ། དེའི་སློབ་མ་རིན་པོ་ཆེ་ཀར་མ་པ་དེ་ནི་འབྲི་ལུང་དམ་ཆོས་ཕྱུག་ཏུ་བཙད་པོ་ཨུའི་རིགས། ཡབ་རྒྱ་དབང་ཚུར་ཚ་སྤྲད་དར་དང༌། ཡུམ་སེང་གཟའ་མང་སྐྱིད་གཉིས་ཀྱི་སྲས་སུ། དུས་གསུམ་མཁྱེན་པ་གཤེགས་ནས་ལོ་བཅུ་སོང་བ་ཤིང་ཕོ་བྱི་བའི་ལོ་ལ་སྐུ་བལྟམས། ལོ་འདི་ལ་ཁ་ཆེ་པཎ་ཆེན་བོད་དུ་བྱོན། མཚན་ཆོས་འཛིན་ཏུ་བཏགས། ལོ་ལྔ་དྲུག་ནས་ཡིག་ཀློག་མཁས་པར་མཁྱེན། ལོ་དགུ་དང་བཅུ་པ་ལ་སངས་རྒྱས་ཀྱི་གསུང་རབ་མཐའ་དག་ལ་ཀློག་པ་ཙམ་གྱིས་ཐུགས་སུ་ཆུད། སེམས་ཉིད་གཤིས་འགྱུར་བ་མེད་པ་ལ་རང་བཞིན་དུ་གནས་པ་རྒྱ་མཚོ་ལྟ་བུ་བྱུང་ཡང༌། ངོ་ཅུང་ཟད་མ་མཁྱེན་པ་ན་རིན་པོ་ཆེ་སྦོམ་བྲག་པས་ངོ་སྤྲད་དེ། སྤོམ་བྲག་པ་དང་མཇལ་བའི་དུས་སུ། བླ་མའི་ཞལ་ནས། དེ་རིང་ནམ་མཁའ་ལ་དཔའ་བོ་མཁའ་འགྲོ་སྤྲིན་གཏིབས་པ་བཞིན་སྣང༌། ཁྱོད་མཁའ་འགྲོས་བྱིན་གྱིས་བརླབས་པ་ཅིག་འདུག་གསུང༌། དེ་ནུབ་དབང་མཛད་པས་ཁྱོད་ལས་ཅན་ཅིག་འདུག །དུས་གསུམ་མཁྱེན་པ་ལ་སོགས་པའི་བཀའ་བརྒྱུད་ཀྱི་བླ་མ་རྣམས་གསལ་བར་བྱོན། ད་ངའི་ཆོས་འདི་ཚོ་ཉམས་སུ་ལོང་གསུང༌། དེ་ནས་ཀ་ཐོག་པ་བྱམས་པ་འབུམ་དང༌། ལྕང་མང་ཕུ་བ་ལ་སོ་སོར་ཐར་པའི་བསླབ་པ་མནོས། མཚན་ཆོས་ཀྱི་བླ་མར་གསོལ། རིན་པོ་ཆེ་ལ་ཁྲིད་ཞུས་པའི་ཚེ་འབུམ་ཚར་གཅིག་གི་ཀློག་ཡོན་ཕུལ་བས། ཁྲ་ཤོད་སྤོམ་རག་སྣ་འདི་ནོར་གྱིས་བཀོད་ནས་ཕུལ་བས། སྒོམ་ཆེན་སེམས་ངོ་ཤེས་པ་ཅིག་དགའ་གསུང༌། ལོ་བཅུ་བར་མེད་པར་ཉམས་ལེན་བསྐྱངས། ལྷ་དང་འཇིག་རྟེན་གྱི་ལྷ་འདྲེ་དུ་མས་ཞབས་ཏོག་བྱེད་པ་གཟིགས། ཁམས་སུ་གྲྭ་པ་ལྔ་བརྒྱ་ཙམ་བསྡུས་ནས་ཆོས་གསུངས། ལྗང་ཡུལ་གྱི་བར་དུ་དྲག་པོའི་ལས་ཀྱི་ནུས་པ་བསྟན་ནས་ལམ་རྒྱ་བཙུགས། འཚུར་ཕུར་བྱོན་ནས་ལོ་དྲུག་ཏུ་བཞུགས། གངས་དཀར་མ་དང་ཐང་ལྷ་ལ་སོགས་པའི་ལྷ་ཆེན་པོ་རྣམས་ཀྱིས་ཀྱང་བྲན་གྱི་ལས་བྱས། སྙན་པའི་གྲགས་པ་ཤིན་ཏུ་ཆེ་བའི་ཚེ་ཧོར་རྒྱལ་པོས་གསེར་ཡིག་པ་བཏང་ནས་གདན་འདྲེན་བྱུང་བས། རྒྱ་ཡུལ་དུ་བྱོན། ལམ་དུའང་དགེ་འདུན་གྱི་ཞབས་ཏོག་དང༌། གཙུག་ལག་ཁང་ཞིག་པ་འཆོས་པ་ལ་སོགས་པའི་བྱ་བ་མང་པོ་མཛད། རྒྱལ་པོ་འཁོར་དང་བཅས་པ་ལ་སེམས་བསྐྱེད་གནང་ནས་བླ་ན་མེད་པའི་བྱང་ཆུབ་ལ་བཙུད། རྒྱ་དང་ཧོར་གྱི་ས་ཆ་རྣམས་སུ་བྱོན། ཁྱད་པར་མི་ཉག་འགའི་ཡུལ་དུ་གཙུག་ལག་ཁང་ཆེན་པོ་ཞིག་བརྩིགས། ཆོ་འཕྲུལ་བསྟན་པ་ཡང་མང་དུ་མཛད། མུ་སྟེགས་དང་མུན་པར་གནས་པའི་ལྟ་བ་ངན་པ་འཛིན་པ་མང་པོའང་ཡང་དག་པའི་ལམ་ལ་བཀོད། དེ་ནས་ཡང་ཕྱིས་རྒྱའི་ཡུལ་དུ་རྒྱལ་ཁམས་འཁྲུགས་པའི་ཚེ་བྱོན་པས། རྒྱ་མཚོའི་མཐར་སྐྲོད་པ་ལ་སོགས་པའི་ཚུལ་མ་ཡིན་པ་མངཔོ་བྱུང་བ་རྣམས་བཟློག་སྟེ་ཟིལ་གྱིས་མནན་པས། ཀར་མ་པའི་སྙན་པ་ཇེ་ཆེར་སོང༌། ཁྱད་པར་མཁར་ཅིག་གི་ནང་དུ་བཅུག་ཁྲོ་ཆུས་སྒོ་བསྡམས་ནས་གསོལ་ཟས་མེད་པར་བཞག་ཀྱང་ཉམ་ང་བ་མེད་པའི་ཆོ་འཕྲུལ་བསྟན་པས། གོ་བོ་ལས་ཀྱང་ཞབས་ལ་གཏུགས། བོད་ཡུལ་ལ་སོགས་གར་བདེ་བར་ཆོས་སྤྱོད་ཅིང༌། ངེད་ལ་སྨོན་ལམ་བཟང་པོ་ཐོབ་ཟེར་ནས་འཇྭ་ས་བཟང་པོ་བསྒྲགས། ཅོད་ཏོ་མཁར་ནས་འཚུར་ཕུར་ཕེབས་ཀྱི་བར་ལམ་དུ་ལོ་བརྒྱད་སོང༌། འཚུར་ཕུར་ཕེབས་ནས་ལྷ་ཆེན་གྱིས་ཐོགས་དྲངས་ལྷ་མང་དུ་བཞེངས་པ་རྣམས་ཀྱང་ཆོས་རྒྱལ་སྲོང་བཙན་སྒམ་པོ་ལྟར་ཏིང་ངེ་འཛིན་གྱི་མཐུས་བསྒྲུབས། ཕྲིན་ལས་རྒྱ་ཆེན་པོ་མཛད་དེ། རྒྱལ་བ་གངས་པ་ཞེས་བྱ་བའི་སྤྱོད་པ་ལ་ཅུང་ཟད་མ་དགྱེས་པས་རྐྱེན་བྱས་ཏེ། བརྒྱད་ཅུ་བཞེས་པ་ཆུ་མོ་ལུག་གི་ལོ་ཟླ་བ་གསུམ་པ་ལ་སྐུ་མྱ་ངན་ལས་འདའ་བའི་ཚུལ་བསྟན་ཏོ། །དེ་ནས་ཚེས་དགུ་ཉིན་པར་གདུང་སྦྱངས་པས། ཐུགས་ལྗགས་སྤྱན་གསུམ་མ་ཚིག་པར་བྱོན་ཞིང༌། རིང་བསྲེལ་དཀར་པོ་ཤས་ཆེ་བའི་ཁ་དོག་སྣ་ཚོགས་པ་དང༌། དུང་གཡས་འཁྱིལ་སུམ་འབྲེལ་དང༌། སྐུ་གཟུགས་དང་ཡིག་འབྲུ་དང་ཕྱག་མཚན་སོགས་གྲངས་མེད་པ་བྱོན། དེ་རྣམས་ཕལ་ཆེར་གདན་ས་གོག་འོག་གི་གདུང་རྟེན་རྣམས་སུ་བཞུགས་སུ་གསོལ། ན་བཟའ་དང་ཕྱགས་ལ་སོགས་པའི་དུམ་བུས་མོས་པ་དང་ལྡན་པ་ཐམས་ཅད་ཀྱི་ལག་བཀང་སྟེ། འཇིག་རྟེན་ཐམས་ཅད་བཀྲ་ཤིས་པར་མཛད་དོ། ། དེའི་སློབ་མ་ནི་གྲུབ་ཐོབ་ཆེན་པོ་ཨུ་རྒྱན་པ་ཡིན་ཏེ། འཚུར་ཕུར་བྱོན་ནས་ཆོས་རྗེ་ཀརྨ་པའི་ཞབས་ལ་གཏུགས། གདམས་པའང་མང་དུ་གསན། ཕྱི་ནས་སྐུའི་སྐྱེ་བ་ཕྱི་མའི་འདྲེན་པ་ཡང་མཛད་དེ། དེའི་ཆེ་བ་ནི་འབྲུག་པའི་སྐབས་སུ་བརྗོད་པར་བྱའོ། ། དེའི་སློབ་མ་ཆོས་རྗེ་རང་བྱུང་བ་ནི། དེ་ཡང་ཆོས་རྗེ་ཀར་མ་པ་ཤི་ཆུ་མོ་ལུག་གི་ཟླ་བ་གསུམ་པའི་ཚེས་གསུམ་ལ་གཤེགས། སྟོད་ལུངས་འཕར་ཚང་དུ་གྲོང་འཇུག་མཛད་པས་ཤི་ནས་ལོག་པ་འདི་མི་རུང་སྙམ་ནས། སྔར་གྱི་ཕ་མས་སྤྱན་ལ་ཁབ་ཀྱིས་བཙགས་པས་དེར་རྟེན་འབྲེལ་མ་འགྲིག །རྗེ་བཙུན་མི་ལའི་འཁྲུངས་ཡུལ་ཙའི་ཕུ་གངས་ཞུར་མོའི་འགྲམ་དུ། ཆོས་རྗེས་སྲིད་པ་བར་མའི་གཟུགས་ཀྱིས་བྱོན་པ་ན། དཔལ་བདེ་མཆོག་གི་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་དུ་དབང་བསྐུར། དེ་ནས་ཡུམ་གྱི་མངལ་ཤེལ་གྱི་ཕོ་བྲང་དུ་གཟིགས་ནས། དྲན་ཤེས་བཞིན་དང་ལྡན་པས་དེར་བཞུགས་ཞིང་སྡུག་བསྔལ་བའི་སྣང་བ་མེད། དེ་ནས་ཤིང་ཕོ་སྤྲེའུའི་ལོའི་ཡར་ངོའི་ཚེས་བརྒྱད་ལ་སྐུ་བལྟམས། སྨྲ་མཁྱེན་ཡང་མི་མཁྱེན་པ་ལྟར་མཛད། དེ་ནས་ཡབ་ཡུམ་སྲས་གསུམ་རིམ་གྱིས་དིང་རིར་བྱོན་པས། དམ་པའི་སྐུ་དེ་འཇའ་ཚོན་ལྟ་བུར་འདུག་པ་ལས་རང་ལ་ཐིམ་པའི་སྣང་བ་བྱུང༌། དེ་ནས་ཡབ་ཀྱིས་ཞི་བྱེད་ཀྱི་ཆོས་རྣམས་ཀྱང་གནང༌། སྔགས་འཆང་ངོ་ནག་དང་དབུ་རྩེ་བ་གཉིས་ལ་ཡང་ཕུར་གྱི་བཀའ་གསན། ཡི་གེ་འབྲི་ཀློག་རྣམས་སུས་ཀྱང་སློབ་མ་དགོས་པར་མཁྱེན། མནལ་ལམ་དུ་དག་སྣང་མང་པོ་ཤར། སྐྱིད་གྲོང་འཕགས་པའི་དྲུང་དུ་བྱོན་པས་སྤྱན་རས་གཟིགས་ཀྱིས་བྱིན་གྱིས་བརླབས། འགྲོ་དོན་འབྱུང་བར་དགོངས། མཁས་བཙུན་གསེར་ཁང་བས། བདག་ལ་གུས་པ་དང་བཅས་པས་དྲིས་པ་ན་བར་དོའི་རྣམ་ཐར་ལ་སོགས་མང་པོ་བཤད། དེ་ནས་ལོ་ལྔ་ལོན་པ་ན་གྲུབ་ཆེན་ཨུ་རྒྱན་པའི་གསུང་གིས། སང་ངའི་བླ་མ་ཀར་མ་པ་འབྱོན་པར་ཡོད་གསུང་ནས་སྟན་མཐོན་པོ་བཤམས། དེར་གྲུབ་ཆེན་པའི་དྲུང་དུ་ཕྱིན་པ་ན་སྟན་དེ་ལ་ཐོགས་པ་མེད་པར་འཛེགས་ཏེ་བཞུགས། གྲུབ་ཆེན་པའི་གསུང་གིས། བྱིས་པ་ཁྱོད་ངའི་བླ་མའི་གདན་ལ་གདོད་པ་ཅི་ཡིན་གསུང་བས། བླ་མ་དང་ང་ཡིན་ཏེ། ད་ཁྱེད་ལ་རེ་དགོས་པར་འདུག་བྱས་ནས་ཐོལ་གྱིས་བབས། དེ་ནས་ཨུ་རྒྱན་པས་བྱང་ཆུབ་དུ་མཆོག་ཏུ་སེམས་བསྐྱེད་པ་དང༌། འཁོར་ལོ་སྡོམ་པ་དྲིལ་བུ་ལུགས་ཀྱི་དབང་དང༌། མ་ཕུར་གྱི་དབང་རྣམས་གནང༌། དགྱེས་མཛད་དང༌། སྒྱུ་འཕྲུལ་དྲ་བ་དང༌། དུས་ཀྱི་འཁོར་ལོ་དང༌། འབྱུང་པོ་འདུལ་བྱེད་ཀྱི་རྒྱུད་རྣམས་གསུངས། གཞན་ཡང་རོ་སྙོམས་སྐོར་དྲུག་དང༌། བསྲེ་འཕོ་དང༌། སྐུ་གསུམ་ངོ་སྤྲོད། ཁྲིད་ཆེན་བརྒྱད་དང༌། རྒྱལ་བ་རྒྱ་མཚོ། དོ་ཧ་དང༌། ལྷན་ཅིག་སྐྱེས་སྦྱོར་དང༌། གཞན་ཡང་ཆོས་ཕྲན་མང་དུ་གནང༌། ལོ་བདུན་པ་ལ་མཁན་པོ་ཀུན་ལྡན་ཤེས་རབ་ལ་རབ་ཏུ་བྱུང་ནས་བསླབ་ཚིགས་རྣམས་ལེགས་པར་བསླབས། དེའི་ཚེ་བཤེས་གཉེན་འགའ་ཞིག་གི་དག་སྣང་ལ་སྤྱན་རས་གཟིགས་ཀྱིས་བདག་གི་ཡོན་ཏན་བསྔགས་པ་འདི་ལྟར་བྱུང་གི་ཕོ་ཉ་བས་བསླབས། ལ་སྟོད་གྲོ་ལུང་དུ་ཨུ་རྒྱན་གུ་རུས་དབང་བསྐུར་བས་བླ་མ་བདེ་མཆོག་ཏུ་གཟིགས། ལ་སྟོད་སྦུ་ཧྲར་བཞུགས་པའི་ཚེ། མགོན་པོ་དང་སྔགས་བདག་གཉིས་བྱུང་ནས་འཚུར་ཕུར་མྱུར་དུ་འབྱོན་དགོས་ཟེར། དེ་ནས་གདན་ས་འཚུར་ཕུར་ཕེབས། གཉན་རས་ལ་ཆོས་གསན་པས་བརྒྱུད་པའི་བླ་མ་མང་པོས་བསྐོར་འདུག་པའི་སྣང་བ་ཤར། དེར་སྔགས་བདག་གིས་ཆུ་མིག་གསར་དུ་ཕུལ། ཤིང་སྐམ་ཅིག་བཙུགས་པས་སྐྱེས་ཏེ་སྡོང་པོ་ཆེན་པོར་གྱུར། བཀྲ་ཤིས་གསར་མར་དར་མ་སྒང་བས་བྱིན་རླབས་ཞུས་པའི་ཚེ། བཀའ་བརྒྱུད་ཀྱི་བླ་མ་རྣམས་བྱོན། གཞན་ཡང་ཆོས་གསན་པའི་རིམ་པ་ནི། བླ་མ་ཤེས་རབ་དཔལ་ལ་སྡུད་པའི་དཀའ་འགྲེལ་དང་པཉྩ་ཀ་པདྨ་ཅན་ཞུས། དགེ་བའི་བཤེས་གཉེན་རྒྱལ་བ་ལ་དགྱེས་རྡོར་ལ་སོགས་ཞུས། ཡང་གཉན་རས་དགེ་འདུན་འབུམ་ལ་གསར་རྙིང་གི་རྒྱུད་སྒྲུབ་ཐབས་མན་ངག་ཤིན་ཏུ་མང་བར་གསན། གནམ་མཚོ་བ་མི་བསྐྱོད་རྡོ་རྗེ་ལ་མ་གཅིག་གི་སྤྱོད་ཡུལ་ལ་སོགས་མང་དུ་ཞུས། དགུང་ལོ་བཅོ་བརྒྱད་པ་ལ་མཁན་པོ་གཞོན་ནུ་བྱང་ཆུབ་དང༌། སློབ་དཔོན་དགེ་འདུན་རིན་ཆེན་པ་ལས་བསྙེན་པར་རྫོགས་ཞིང༌། ལུང་སྡེ་བཞི་ལ་སོགས་པ་འདུལ་བའི་སྐོར་མང་དུ་གསན། སྒྲོལ་མའི་སྒྲུབ་ཐབས་ལ་སོགས་ཕྲན་འགའ་ཡང་ཞུས། དེ་ནས་གསང་ཕུ་གླིང་སྨད་ཀྱི་གདན་ས་ཤཱཀྱ་གཞོན་ནུ་ལ་དབུ་མའི་སྐོར་མང་པོ་དང༌། བྱམས་ཆོས་ལྔ། མངོན་པ་གོང་འོག་དང་ས་སྡེ། ཚད་མ་ལ་སོགས་མང་དུ་གསན། དེ་ནས་ཁམས་སུ་ཀར་མར་ཐེགས་ལྷ་སྟེངས་ཀྱི་དབེན་གནས་བཏབ། ཚ་བ་སྒང་དུ་ཡང་བྱོན་པས་ཡུལ་ལྷ་རྣམས་ཀྱིས་བསུ་བ་རྒྱ་ཆེན་པོ་བྱས། མི་མ་ཡིན་བཀའ་ལ་བཏགས་པས་ཀོལ་ཏིའི་འཁྲུག་པ་ཆེན་པོ་ཡང་ཞི་བར་མཛད། དེ་ནས་དབུས་ཕྱོགས་སུ་བྱོན་པ་ན་ཐང་ལྷས་བསུ་བ་བྱས། དེ་ནས་འཚུར་ཕུར་ཕེབས་པས་ཆོས་སྐྱོང་རྣམས་དགྱེས་པའི་སྣང་བ་བྱུང༌། ལྷ་སར་ཇོ་བོ་ལ་གདུགས་ཕུལ་ཚེ། ཕྱོགས་བཅུའི་འཇིག་རྟེན་ཁམས་ཀྱི་དེ་བཞིན་གཤེགས་པ་རྣམས་ཀྱི་དྲུང་དུ་ཡང་མཆོད་པ་འབུལ་བཞིན་པའི་སྣང་བ་ཤར། དཔལ་ཨུ་རྒྱན་པའི་དགོངས་པ་རྫོགས་པའི་ཕྱིར། སྙེ་མདོ་བ་ཀུན་དགའ་དོན་གྲུབ་པ་ལ་དུས་འཁོར་གྱི་བཤད་པ་ཞིབ་ཏུ་གསན་ཞིང༌། གཞན་ཡང་རྒྱུད་དང་འགྲེལ་པ་གསར་རྙིང་དབང་དང་གདམས་པ་མང་དུ་གསན། དཀོན་མཆོག་རྩེགས་པ་དང་དམ་ཆོས་པད་དཀར་སོགས་མདོའི་ལུང་མང་པོ་དང༌། མངོན་པ་གོང་འོག་སོགས་རྒྱ་ཆེར་གསན། སྦ་རས་ལ་གསོ་བ་རིག་པའི་གཞུང་གསན། ཚུལ་ཁྲིམས་རིན་ཆེན་ལ་གསང་འདུས་འཕགས་སྐོར་ལ་སོགས་གསར་རྙིང་མང་དུ་གསན། གཞོན་ནུ་འབུམ་ལ་བསྟན་བསྲུངས་ཀྱི་བཀའ་མང་པོ་དང༌། རོ་སྙོམས་དང་ཐུབ་ལྔ་ལ་སོགས་གསན། ཛྙཱ་ན་ཤྲཱི་ལ་འགྲེལ་པ་མཐའ་དྲུག་ལ་སོགས་གསན། རིག་འཛིན་ཀུ་མཱ་ར་རཱ་ཛ་ལ་རྫོགས་ཆེན་སྙིང་ཐིག་ཕྲན་དང་བཅས་པ་དང་ནེ་གུ་ལ་སོགས་པ་གསན་ཞིང༌། རི་ཁོང་རས་པ་ལས་ཀྱང་གསན། དེ་ནས་སྒམ་པོ་དང་ཀོང་པོར་བྱོན་ནས་གཞན་དོན་དུ་མ་མཛད། ཙཱ་རི་གཡུ་མཚོ་ར་ཡང་ཐེགས། སྤྱིར་ཀོང་པོར་ལོ་གསུམ་བཞུགས། ཤམྦུའི་གངས་ཀྱི་མདུན་དུ་ཕྱི་ནང་གི་རྟེན་འབྲེལ་དུ་མ་ཤར། དེ་ནས་ཇོ་མོ་གངས་སུ་བཞུགས་པ་ན་སློབ་དཔོན་པདྨའི་སྣང་བ་ཤར་ཞིང་བྱིན་གྱིས་བརླབས། འཚུར་ཕུའི་ཀུངས་ན་བཞུགས་པའི་ཚེ་ཕྱི་ནང་གི་གཟའ་སྐར་མཐུན་པར་གཟིགས་པས་རྩིས་ཀྱི་བསྟན་བཅོས་མཛད། དེ་ནས་ཡང་བདེ་ཆེན་སྟེངས་ཀྱི་དགོན་པ་བཏབ། དེར་དག་སྣང་མང་དུ་ཤར། ཁ་རག་ཤར་གྱི་རི་ཁྲོད་སྙིང་ཁུང་ལ་སོགས་སུ་བྱོན་སར་ཡང་དག་སྣང་མང་དུ་ཤར། སླར་ཡང་བདེ་ཆེན་སྟེངས་སུ་ཕྱི་ནང་གི་རྟེན་འབྲེལ་དག་པར་གཟིགས་པས་ཟབ་མོ་ནང་དོན་གྱི་བསྟན་བཅོས་མཛད། ས་སྐྱ་དང༌། བཙན་བྲག་དང༌། མྱང་སྟོད་ལ་སོགས་པ་གཙང་གི་ས་ཕྱོགས་མང་དུ་ཐེགས་ནས་གཞན་དོན་རྒྱ་ཆེར་མཛད། སླར་ཡང་ཀོང་པོར་བྱོན་ནས་དགོན་གནས་མང་པོ་མཛད་ཅིང༌། གདུལ་བྱ་མང་པོ་ཐར་པ་ལ་བཀོད་ཅིང་ནགས་ཕུ་ལ་སོགས་པར་བཞུགས། ལྐོག་ཕྲེང་དུ་བཞུགས་པའི་ཚེ་ཟབ་མོ་ནང་དོན་གྱི་འགྲེལ་པ་བརྩམས། སྟག་གི་ལོ་ལ་ལྷ་སར་ཕེབས། དེ་ནས་ཀར་མར་བྱོན་ནས་གཙུག་ལག་ཁང་གསོ་བ་དང་ཆོས་མང་དུ་གསུངས། ཆོས་དབྱིངས་བསྟོད་པའི་ཊཱི་ཀ་བརྩམས། འབྲུག་ལོ་ལ་སོག་ཟམ་བཙུགས། དེ་ནས་ནགས་ཕུར་བྱོན་པས་ཧོར་ཡུལ་དུ་ཐེགས་དགོས་པར་དགོངས་པར་གྱུར། དེ་ནས་ལྷུན་གྲུབ་སྟེངས་ཀྱི་རི་ཁྲོད་བཏབ། ལུག་ལོ་ལ་དབུས་སུ་བྱོན། སྤྲེའུ་ལོ་ལ་ཧོར་ཡུལ་ནས་ཧོར་རྒྱལ་པོའི་སྤྱན་འདྲེན་བྱུང་ནས་ཐེགས། ཟླ་བ་བཅུ་པ་ལ་རྒྱལ་པོའི་ཕོ་བྲང་དུ་ཕེབས། རྒྱལ་པོ་བཙུན་མོ་དང་བཅས་པ་ལ་དབང་བསྐུར། རིན་ཆེན་དཔལ་རྒྱལ་པོ་ལ་བར་ཆད་འབྱུང་བར་ལུང་བསྟན། གཞན་དོན་དཔག་ཏུ་མེད་པ་མཛད་ནས་བོད་ལ་ཕེབས་ཁར། ཁྱི་ལོ་ལ་རི་བོ་རྩེ་ལྔར་ཐེགས། དེ་ནས་མི་ཉག་འགར་ཕེབས་པ་ན་ཆོས་མང་དུ་བཤད། དེ་ནས་ཁམས་སུ་ཕེབས་ནས་ཁམས་ཀྱི་འཁྲུག་རྩོད་མང་པོ་ཞི་བར་མཛད། དེ་ནས་ཡང་དབུས་སུ་ཕེབས་པས་ཐང་ལྷ་དང་གངས་དཀར་ལ་སོགས་པས་བསུས། དེ་ནས་བསམ་ཡས་འཆིམས་ཕུར་ཏིང་ངེ་འཛིན་ལ་བཞུགས། དེ་རྗེས་བཀའ་འགྱུར་དང་བསྟན་འགྱུར་བཞེངས་པའི་ཚེ་རབ་ཏུ་གནས་པ་མཛད་པས་བྱང་ཆུབ་སེམས་དཔའ་མང་པོ་དམ་ཆོས་སྒྲོག་པའི་སྣང་བ་ཤར། སླར་ཡང་རྒྱའི་ཡུལ་དུ་ཐེགས་ནས་དེར་སྐུ་ཚེའི་འདུ་བྱེད་བཏང་སྟེ། ཆོས་ཀྱི་རྗེ་ཉིད་ཟླ་བའི་དཀྱིལ་འཁོར་གྱི་ནང་དུ་བཞུགས་པར་བསྟན་པས། རྒྱལ་པོ་འཁོར་དང་བཅས་པ་ཤིན་ཏུ་དད་པ་མཛད་དེ། དེ་ནི་དགུང་ལོ་ལྔ་བཅུ་རྩ་དྲུག་བཞེས་པ་ས་མོ་ཡོས་ཀྱི་ལོ་ཡིན་ནོ། །དེ་ལ་འཁྲུངས་པ་ནས་གཟུང་སྟེ་ཆོས་མང་དུ་གསན་པའི་ཚེ་དང༌། ཏིང་ངེ་འཛིན་ལ་བཞུགས་པའི་ཚེ་དག་པའི་སྣང་བ་མང་དུ་ཤར་བ་རྣམས་ནི་རྣམ་པར་ཐར་པ་ཉིད་ལས་བལྟ་བར་བྱ་བ་ཡིན་གྱི། འདིར་ཕྱོགས་ཙམ་ལས་མ་བྲིསསོ། །ཆོས་རྗེ་རང་བྱུང་བས་མཛད་པའི་བསྟན་རྩིས་ནི་དུས་འཁོར་བ་གཞན་རྣམས་ཀྱི་ལོ་གྲངས་ཀྱི་འདོད་པ་ལས། ལག་པ་གདེངས་ཅན་ཟླ་བས་དམན་པ་ཡིན་ཏེ། གྲུབ་ཆེན་ཨུ་རྒྱན་པའི་བསྟན་རྩིས་དང་མཐུན་ནོ། ། ། ཆོས་རྗེ་རང་བྱུང་བའི་སློབ་མ་ནི་གཡུང་སྟོན་རྡོ་རྗེ་དཔལ་བ་ཡིན་ཏེ། དེས་རང་གིས་ཆོས་རྗེ་རང་འབྱུང་བ་ལ་གསན་པ་རྣམས། ཆོས་རྗེ་རོལ་པའི་རྡོ་རྗེ་གཞོན་ནུར་བཞུགས་པ་ལ་སྐུ་སྐྱེ་བ་སྔ་མའི་ཆོས་རྣམས་སྐྱེལ་དུ་བྱོན་ཏེ། གཡུང་སྟོན་པའི་རྣམ་པར་ཐར་པ་རགས་པ་ཞིག་ནི། སྒྱུ་འཕྲུལ་གྱི་སྐབས་སུ་བཤད་ཟིན་ཏོ། ། ཆོས་ཇེ་རོལ་པའི་རྡོ་རྗེ་ནི། ཆོས་རྗེ་རང་བྱུང་རྡོ་རྗེ་ཉིད་ཀྱིས་སྐྱེ་བ་གསར་དུ་བཞེས་པ་ལྟར་མཛད་པ་སྟེ། ཏ་དབེན་གུ་ཤྲཱིས་དྲུང་ནས་ད་གཟོད་གང་དུ་སྐྱེ་བ་བཞེས་པར་ཁོ་བོ་ཡང་དེར་འོང་འདོད་པས་ངེས་པ་ཅིག་གསུང་བར་ཞུས་པ་ལ། ཁྱོད་དེ་ཙམ་དུ་མོས་ན་ང་ཀོང་པོར་འོང་གསུང་བ་ལྟར་སྐུ་ཕྲ་བའི་དུས་ནས་ཀོང་པོར་ཕེབས་པ་ཡིན་ཏེ། དེ་ཡང་ཡུལ་རྡོད་ཀྱི་ཨ་ལ་རོང་གོ་ཆེན་སྤང་དཀར་གྱི་གནམ་རྫོང་དུ། ཡབ་ལྷ་མདོང་བསོད་ནམས་དོན་གྲུབ་དང༌། ཡུམ་ཡེ་ཤེས་ཀྱི་མཁའ་འགྲོ་འཛོ་བ་གཟའ་བརྩོན་འགྲུས་རྒྱན་གཉིས་ལྷན་ཅིག་ཏུ་གནས་པ་ན། རྗེ་བཙུན་འདི་དགའ་ལྡན་དུ་བཞུགས་པ། བཅོམ་ལྡན་འདས་བྱམས་པས་ཡང་དག་པར་བསྐུལ་ནས་ཡུམ་གྱི་ལྷུམས་སུ་གཤེགས། དེའི་ཚེ་མངལ་དག་པའི་ཕོ་བྲང་དུ་གྱུར་པ་སོགས་ནི་ད་གདོད་སྨོས་ཅི་དགོས། མངལ་ཉིད་ན་བཞུགས་པའི་ཚེ་མ་ཎིའི་སྒྲ་གྲགས་པ་དང༌། འཁྲུལ་འཁོར་མཛད་པས་ཡུམ་ཡང་ལུས་འཕར་ཞིག་གཡོ་བ་ལ་སོགས་པར་གྱུར། ལྕགས་ཕོ་འབྲུག་གི་ལོ་ཟླ་བ་གསུམ་པའི་ཚེས་བརྒྱད་ལ་སྐུ་བལྟམས། དེ་མ་ཐག་མ་ཎི་དང་དབྱངས་གསལ་གྱི་གསུང་བྱུང་བས་ཡབ་དོགས་པ་སྐྱེས་པ་ལ། ཡུམ་གྱིས་ང་ལ་རྨི་ལམ་བཟང་པོ་མང་པོ་ཡོད་པས་ཐེ་ཚོམ་མི་དགོས་ཞེས་དོགས་པ་བསལ་བར་གྱུར་ཏོ། །དགུང་ལོ་གསུམ་པ་ལ་མྱང་པོར་བྱོན། དེའི་ཚེ་ཡུམ་ལ་ང་ཀར་མ་པ་ཤིའི་སྐྱེ་བ་ཡིན། ཛམ་བུའི་གླིང་འདིར་ངའི་གདུལ་བྱ་མང་དུ་ཡོད་པས་འོངས། ཁྱོད་ལྟོས་ཤིག་གསུང་ནས་འཆི་མེད་འཁྲུལ་འཁོར་མཛད། འདི་རྣམས་ད་དུང་མ་སྨྲ་ཅིག་གསུང༌། ད་ལྷ་སར་འབྱོན་དགོས་ཞུས་པས། ད་ལན་རང་ཨེ་ཐོན་ནམ། སྔོན་ལ་ཀོང་པོའི་ཞོ་ཁ་དང་བྲག་ཕྱི་དང་ནགས་ཕུ་རྣམས་སུ་ཕྱིན་ནས་བལྟ་དགོས་པར་ཡོད། ཀོང་ཡུལ་གཤིན་རྗེ་དོང་ཁའི་འོག་ན་དམྱལ་བའི་ཟངས་ཁ་ཡོད་པས། དེ་ནས་སེམས་ཅན་རྣམས་འདྲེན་དགོས། ངའི་ཞལ་མཐོང་བས་ངན་སོངདུ་མི་འགྲོ་བ་ཡིན། འཚུར་ཕུ་དང་ཀར་མ་དང་རྒྱལ་པོའི་ཕོ་བྲང་རྣམས་སུ་ཡང་རིམ་གྱིས་འགྲོ། །རྒྱལ་པོའི་ཕོ་བྲང་ན་ངའི་གདུལ་བྱ་དཔག་ཏུ་མེད་པ་ཡོད་པ་ཡིན་གསུང༌། དྲུང་ཉིད་ཀར་མ་པ་ཤིའི་སྐྱེ་བ་ལགས་ན་ཆོས་རྗེ་རང་བྱུང་རྡོ་རྗེ་མ་ལགས་སམ་ཞུས་པས། དེ་གཉིས་ཁྱད་པར་མེད་ད་དུང་ཕལ་པ་རྣམས་ལ་མ་སྨྲ་ཞེས་གདམས། ཡུམ་གྱི་མིག་ལ་ལིང་ཐོག་བྱུང་བས་སྨྲེ་སྔགས་བཏོན་པས། ཁྱེད་སེམས་ཕམ་མི་དགོས་ཡེ་ཤེས་མཁའ་འགྲོ་བརྒྱ་རྩ་བརྒྱད་ཀྱི་གཅིག་ཁྱོད་ཡིན། སང་ཕོད་ད་ཙམ་ཁྱོད་ལ་ཕྱག་འཚལ་བ་མང་པོ་འོང༌། ཀོང་བུ་ཆུ་གསེར་གྱི་ལྷ་ཁང་གི་རྒྱབ་ཏུ་གནས་གསར་པ་ཅིག་བཏབ་ནས་དེར་འདུག་པ་ཡིན། བྱི་བ་ལོ་ནས་ཁོ་བོ་ལ་གདུལ་བྱ་ཆེན་པོ་འོང་བ་ཡིན་གསུང༌། དེ་ནས་མྱང་བོ་དང་ཀོང་ཡུལ་གྱི་ས་ཐ་དད་པ་རྣམས་སུ་བྱོན་ནས་སྐྱེ་བོ་མངཔོ་ལ་ཁྱོད་འདི་དང་འདི་ཡིན། ཁྱོད་ཀྱི་ཁང་པ་འདི་ལྟ་བུ་ཞིག་ཡོད། ཁྱོད་ཀྱིས་ང་ལ་འདི་ལྟ་བུ་འབུལ་མྱོང་ཞེས་བྱ་བ་ལ་སོགས་པའི་སྔ་ཕྱི་དྲན་པ་མང་དུ་གསུངས་པས་མི་རྣམས་ཤིན་ཏུ་དད་པར་མཛད་ཅིང་ཆོས་ཀྱང་མང་དུ་གསུས། ཁྱེད་གྲུབ་ཐོབ་ཡིན་ན་གྲུབ་རྟགས་སྟོན་ཟེར་དུ་བྱུང་ནས་མཆོད་ཁང་གི་བྱ་རྒྱའི་སྟེང་དུ་བཞུགས་པ་སོགས་ཀྱང་བསྟན། དོམ་གྱི་ཁར་འཕངས་པས་དོམ་གྱིས་གུས་པའི་རྣམ་འགྱུར་ཀྱང་བྱས། རྟ་བར་རྒྱལ་འཛིན་དུ་ཕེབས་པའི་ཚེ་ལ་སྟོད་པ་རྟོགས་ལྡན་མགོན་རྒྱལ་བས་དྲུང་དུ་སླེབ། ཚོགས་གྲལ་ཅིག་ཏུ་མེ་བུས་གསུང་བྱས་པས། ཚད་པ་ཚ་བསིལ་གཡབ་ད་ཁྱེར་ལ་ཤོག་གསུང༌། བསིལ་གཡབ་ཕུལ་བས་དེ་གཡོབ་ཅིང་རྒྱ་ཡུལ་དང་འདྲ་བར་འདུག །རྒྱ་ཡུལ་དུ་བསིལ་གཡབ་གཡབས་ཀྱང་ཚ་འུབ་འུབ་བྱེད། དེ་བཞིན་དུ་འདིར་ཡང་ཚ་འུབ་འུབ་བྱེད་གསུང༌། ཡང་དྲུང་ནས་ལོ་བརྒྱད་ཅུ་རྩ་བཞིར་བཞུགས་པར་ཞལ་གྱིས་བཞེས་པ་ལ། ལྔ་བཅུ་རྩ་དྲུག་ལས་མི་བཞུགས་པ་ཅི་ཡིན་ཞུས་པས། བླ་མ་དེ་སྡིག་སྤྱོད་མང་བས་ལན་པ་ཡིན་གསུང༌། དྲུང་ནས་བདེ་བར་གཤེགས་པའི་དུས་སུ་ཟླ་བའི་ནང་ན་བཞུགས་པ་མི་མང་པོས་མཐོང་ཟེར་བ། ཟླ་བ་ལ་བཞུགས་པ་ལགས་སམ་ཞུས་པས། དེ་ཁོང་རང་རྣམས་ཀྱི་དད་པ་དང་ངའི་སྙིང་རྗེ་ལ་བརྟེན་ནས་མཐོང་བ་ཡིན། ང་ལ་ཁོང་རྣམས་བལྟས་ནས་འདི་ཙུག་བྱེད་ཅིང་འདུག་གསུང་ནས་ཧོར་རྣམས་ཀྱི་ལུས་ཀྱི་རྣམ་འགྱུར་གྱི་ལད་མོ་ཡང་མཛད། དེ་ནས་བཞུགས་སྟན་ལ་བཞུགས་ནས། ཟླ་བ་དང་གླང་པོ་ཆེ་དང་སེང་གེ་ལ་སོགས་པ་ལ་འདུག་པ་ཡང་ང་ཡིན་གསུང༌། དྲུང་ནས་ཞི་བར་གཤེགས་པའི་བཅུ་བཞིའི་ཐོ་རངས་རྟོགས་ལྡན་གྲགས་སེང་བའི་གཟིགས་སྣང་ལ། དྲུང་ནས་རས་དཀར་པོའི་ཨང་རག་བསྣམས་ནས་འཇའ་འོད་ཀྱི་ནང་ན་ནམ་མཁའ་ལ་བཞུགས་པ་མཐོང་བ་ལ། ཁོང་གིས་དྲུང་ནས་ངེད་བུ་སློབ་ལ་མི་གཟིགས་པར་བདེ་བར་གཤེགས་པ་ཇི་ལྟར་ལ་བཞུགས་པས། ང་ལ་བསམ་པ་བཟང་པོ་ཡོད་ཀྱང་སྙིགས་དུས་སེམས་ཅན་གྱི་བསོད་ནམས་ལ་མི་འགྲུབ་པར་འདུག །སྡིག་སྤྱོད་གྲངས་མང་བས་སྐྱོ་བ་སྐྱེས་པ་ཡིན། ང་དགའ་ལྡན་དུ་འགྲོ་གསུང་བ་ཅིག་ཁོང་གི་དག་སྣང་ལ་བྱུང་འདུག་པ། དྲུང་ནས་དེ་སྐད་གསུངས་པ་ལགས་སམ་ཞུས་པས། དེ་ལྟར་ཡིན་མོད་དེ་སྐྱོ་བ་སྐྱེས་ནས་ཕྱིན་པ་ཡིན། གཞན་ཡང་ཅང་ཤེས་ཀྱི་རྟ་དང་བྱ་རྒོད་ལ་སོགས་པའི་སྤྲུལ་སྒྱུར་མང་པོ་བྱེད་ཅིང་ཕྱིན། ལར་དགའ་ལྡན་དེ་ཐག་རིང་པ་ན་མེད་གསུང༌། དེ་ནས་གཞན་དག་ཡིད་ཆེས་པར་བྱ་བའི་ཕྱིར་ཅོ་འདྲི་བ་འགའ་ཞིག་ཞུས་ཏེ། ཆད་ཞུས་ནས་བཞེས་པར་ཞུ། དགའ་ལྡན་ན་འདི་འདྲ་ཡོད་དམ་ཞུས་པས། མྱོས་བྱེད་འདི་འདྲ་བ་མེད། བདུད་རྩི་ཡོད་པ་ཡིན་གསུང༌། བདུད་རྩི་ཁ་དོག་ནག་པོ་དེ་བཟང་ཟེར་བ་བདེན་ནམ་ཞུས་པས། བདུད་རྩི་ཁ་དོག་ནག་པོ་ངས་མ་མཐོང༌། ཁ་དོག་དཀར་བ་ལ་རོ་སྣ་ཚོགས་པ་ཡོད་པ་ཡོད་གསུང༌། དགའ་ལྡན་དེ་ན་གུང་ཐང་གི་དར་གདུགས་དང་འདྲ་བའི་མཆོད་རྫས་མང་བ་ཡང་མེད་པ་འདྲ་ཞུས་པས། བླ་མ་བ་མི་ཡུལ་གྱི་ཡོ་བྱད་འདྲ་བ་གཡས་ཆུང༌། མེ་ཏོག་རེ་རེ་ལ་ཡང་ཀོག་ཕྲེད་ཙམ་ཡོད་གསུང༌། ཡང་དགའ་ལྡན་དེ་ན་ཡར་ཆབ་གཙང་པོ་འདྲ་བའི་ཆུ་ཡང་མེད། ཀོང་པོ་སྲང་དར་རྟ་མྱོག་གི་མཁར་ཁང་འདྲ་བ་ཡང་མེད་ཟེར། རང་རེ་མི་ཡུལ་གྱི་སྒྱེད་རྡོ་རི་མོ་ཅན་འདི་འདྲ་ཡང་མེད་པ་འདྲ་ཞུས་པས། དྲུང་གི་ཞལ་ནས་བླ་མ་པ་དགའ་ལྡན་གྱི་ཆུ་ཐམས་ཅད་བདུད་རྩི་ཡིན། མི་ཡུལ་གྱི་ཡར་ཆབ་གཙང་པོ་འདྲ་བ་མིན། དགའ་ལྡན་ན་མི་ཡུལ་གྱི་ས་རྡོ་འདྲ་བའང་མེད། ས་རྡོ་ཐམས་ཅད་རིན་པོ་ཆེ་ལས་གྲུབ་པ་ཡིན། བཅོམ་ལྡན་འདས་བྱམས་པའི་གཞལ་ཡས་ཁང་ངམ་བྱང་ཆུབ་སེམས་དཔའ་བློ་གྲོས་རིན་ཆེན་གྱི་གཞལ་མེད་ཁང་ངམ། སུམ་ཅུ་རྩ་གསུམ་རྣམ་པར་རྒྱལ་བའི་ཁང་བཟང་ལ་སོགས་པ་རིན་པོ་ཆེ་སྣ་ཚོགས་ལས་གྲུབ་པ་ཡིན། མི་ཡུལ་གྱི་མཁར་ཁང་འདྲ་བ་གཡས་ཆུང་གསུང༌། ཡང་རྟ་མྱོག་གི་རྟ་བཟང་པོ་འདྲ་བ་དགའ་ལྡན་ན་ཡོད་དམ་ཞུས་པས། ཆོས་ལ་དུས་ཚོད་མེད་ན་བན་རྒན་འཆོལ་བ་ཡིན་གསུང༌། ཆོས་ཐམས་ཅད་ཐུགས་སུ་ཆུད་དུ་ཟིན་ཀྱང་དཔོན་སློབ་ཀྱི་འབྲེལ་བ་བསྟན་པའི་ཕྱིར། རྟོགས་ལྡན་མགོན་རྒྱལ་བ་ལ་ནཱ་རོའི་ཆོས་དྲུག་དང༌། སྦྱོར་དྲུག་ལ་སོགས་པ་བསྐྱེད་རྫོགས་ཀྱི་གདམས་པ་ཕྲན་དང་བཅས་པ་མང་བར་གསན་ཞིང་དབང་ཡང་མང་དུ་གསན། དེ་ལྟ་བུའི་སྐབས་དང་ཕྱིས་ཀྱི་སྐབས་གཞན་དག་ཏུ་ཡང་ལྷ་དང་ཆོས་སྐྱོང་ལ་སོགས་པ་མང་དུ་གཟིགས་པ། རྣམ་ཐར་མཛད་པ་པོ་དག་གིས་བཀོད་སྣང་ཡང་སངས་རྒྱས་ཀྱིས་ཤེས་བྱ་ཐམས་ཅད་གཟིགས་པའི་ཕྱིར་གཟིགས་སྣང་རྣམས་འོས་མེད་དུ་བྱས་ནས། སེམས་ཅན་གྱི་དོན་མཛད་ཚུལ་འགའ་ཞིག་བརྗོད་པར་འོས་སོ་སྙམ་མོ། །སྔོན་ཆོས་རྗེ་རང་བྱུང་རྡོ་རྗེ་ཆོས་ཁྲིའི་རྒྱབ་ཏུ་ཤུག་པའི་ཡལ་ག་སྐམ་པོ་ཞིག་བཙུགས་ནས། འདི་ཆོས་ཁྲིའི་རྒྱབ་ཡོལ་དང་མཉམ་པའི་ཚེ་ཁོ་བོ་འདིར་འོང་བ་ཡིན་གསུང་བ་བཞིན། རྣམ་ཐོས་ཚལ་གྱི་གནས་སུ་བྱོན། ཆོས་ཁྲི་ལ་བཞུགས་ནས་ཆོས་མང་པོ་གསུངས་ཤིང་སྐྱེ་འགྲོ་མང་པོའི་དོན་མཛད། ནགས་ཕུ་གཟིམས་ཁང་དུ་རྟོགས་ལྡན་ཡེ་རྒྱལ་བ་ལ་མཁའ་འགྲོ་རྒྱ་མཚོའི་རྒྱུད་འགྲེལ་ལ་སོགས་སྔགས་གསར་མའི་སྐོར་དང༌། མཁའ་འགྲོ་སྙིང་ཐིག་དང་བི་མ་ལ་ལ་སོགས་པའི་རྙིང་མའི་གདམས་པ་མང་དུ་གསན། བླ་མ་རྫ་གཤོངས་པ་ཤེས་རབ་དཔལ་ལ་བཀའ་འགྱུར་རོ་ཅོག་དང་བསྟན་བཅོས་མང་པོའི་ལུང་གསན། དེ་ནས་སྙེ་བོར་ཕེབས་ནས་ཞལ་བརྡ་ལ་ཆུ་ཕར་ཁར་མི་འགྲོ་བར་ཆད་འོང་གསུང་བཞིན་དུ་ནན་མ་ཐེག་པར་བྱོན་པས། བར་ཆད་ཅུང་ཟད་བྱུང་ཡང་སྐྱོན་པར་མ་གྱུར། དེ་ནས་ཁེ་ནང་དུ་བྱོན་པ་ན་ཡང་བར་ཆད་ཀྱིས་མ་བསྡིགས། དེ་ནས་ཙ་རིར་བྱོན། བཀའ་བརྒྱུད་ཀྱི་བླ་མ་དང་ལྷའི་གཟིགས་སྣང་མང་ཞིང་རྟོགས་ལྡན་མགོན་རྒྱལ་བ་ལ་སོགས་པའི་དོན་དུ་མགུར་མང་དུ་གསུངས། ཙ་རི་སྟོན་སྔོན་བྱ་བ་ལ་ཀུ་རུ་ཀུལླེའི་སྒྲུབ་ཐབས་གསན། དེ་ནས་འཚུར་ཕུ་བའི་གདན་འདྲེན་བྱུང་བས། ལམ་དྭགས་པོ་ལ་བཏོད་ནས་སྒམ་པོར་ཕེབས་དུས་ཀྱང་དག་སྣང་མང་དུ་ཤར། དེ་ནས་ཕག་མོ་གྲུར་བྱོན་གཉིས་མེད་ཀྱི་ཡེ་ཤེས་མངོན་དུ་གྱུར་ཚུལ་བསྟན། དེ་ནས་འོན་ཚོང་འདུས་སུ་ཕེབས། བསམ་ཡས་པ་མཁས་གྲུབ་པས་དྲི་བ་ཞུས་པ་ལ། འདི་རྣམས་ལྷས་རྐྱང་ཐང་དུ་ལན་བཏབ་ཟིན་གསུངས་པས་ཁོང་ལྷག་པར་དད་པར་གྱུར། ཏའི་སི་ཏུ་བྱང་རྒྱལ་བས་བཀུར་སྟི་རྒྱ་ཆེན་པོ་བགྱིས་ཤིང༌། ལྷག་པར་དད་པ་མཛད། དེ་ནས་ལྷ་སར་ཕེབས་གཟིགས་སྣང་གྲངས་མེད་པ་བྱུང༌། གུང་ཐང་དུ་སི་ཏུ་དགེ་བློ་བས་སྤྱན་དྲངས་བསྙེན་བཀུར། སྔོན་གྱི་སྐྱེས་རབས་རྣམས་གསུངས་པས་དད་པར་གྱུར། དེ་ནས་གནས་ནང་དུ་ཕེབས། དང་པོར་གནས་ནང་དུ་བྱོན་དུས་བླ་མ་དར་རྒྱལ་བ་ལ། ད་ནང་སྤྱན་རས་གཟིགས་སྤྲིན་གྱི་དབུས་ན་བཞུགས་འདུག་བསམ་ཙ་ན། སངས་རྒྱས་དང་བྱང་སེམས་མང་པོས་བསྐོར་བར་འདུག་གསུང་བ་ལ་སོགས་པ་དང༌། སྤྱིལ་བོ་སོ་སོའི་བཀོད་པ་སྔར་འདི་བཞིན་ཡོད་ཅེས་བྱ་བ་ལ་སོགས་པ་གསུངས་པས་ངེས་པ་སྐྱེས་པར་གྱུར། དེ་ནས་འཚུར་ཕུར་ཕེབས། དེར་མཁན་ཆེན་དོན་གྲུབ་དཔལ་དང་སློབ་དཔོན་བསོད་ནམས་འབུལ་ལ་སྦྲུལ་ལོ་ལ་རབ་ཏུ་འབྱུང་བའི་ཚུལ་མཛད། མཚན་དཔལ་དྷརྨ་ཀཱིརྟིར་གསོལ། མཁན་པོ་ལ་འདུལ་བའི་སྐོར་མང་དུ་གསན། ཆོས་རྗེ་བསོད་ནམས་རྒྱལ་མཚན་དཔལ་བཟང་པོ་ལ་ཡང་འཇམ་དབྱངས་དམར་པོའི་ཆོས་འབྲེལ་ཞུས། དེ་ནས་བདེ་ཆེན་དུ་ཡང་བྱོན། རྒྱལ་བ་གཡུང་སྟོན་པ་དང་མཇལ་བར་ཉེ་བའི་ཚེ་ཞི་ཁྲོའི་དཀྱིལ་འཁོར་མང་པོ་གཟིགས། གཡུང་སྟོན་པ་དང་མཇལ་ནས། ང་བླ་མ་གོང་མ་ལ་མོས་གུས་ཡོད་པས་འོངས་པ་ཡིན། དྲུང་པ་གོང་མ་རྣམས་ཡིན་ལུགས་ཤིག་གསུང་བར་ཞུ་གསུངས་པས། ཀར་མ་པ་ཤིར་འཁྲུངས་པའི་ཚེ་རྒྱ་མཚོའི་མཐར་ཐུག་པར་བྱོན་ནས་ཧོར་སོགས་བཏུ་བའི་ལོ་རྒྱུས་གསུངས་པས་ཁོང་རབ་ཏུ་དད་ནས་མང་དུ་བཤུམས། དེར་གཡུང་སྟོན་པ་ལ་རྡོ་རྗེ་ཕྲེང་བ། མཁའ་འགྲོ་རྒྱ་མཚོ། མདོ་སེམས། སྒྱུ་འཕྲུལ་གྱི་དབང་ལ་སོགས་པ་གསང་སྔགས་གསར་རྙིང་གི་དབང་དང་རྒྱུད་དང་མན་ངག་རྣམས་མང་དུ་གསན། དེ་ནས་མེ་མོ་བྱའི་ལོ་དགུང་ལོ་བཅོ་བརྒྱད་པ་ལ་སྔར་གྱི་མཁན་སློབ་དང༌། དུས་བསྒོ་བ་སློབ་དཔོན་གཞོན་ནུ་དཔལ་གྱིས་གསང་སྟོན་མཛད་ནས་བསྙེན་པར་རྫོགས། འདུལ་བའི་བཅས་པ་ཕྲ་མོ་རྣམས་ཀྱང་བསྲུང་ཞིང༌། ཤ་དང་ཆང་སྤུ་རྩེ་ཙམ་ཡང་སྤྱན་ལམ་དུ་མི་འགྲིམ། ཉེ་འཁོར་དུ་གླེགས་བམ་རྣམས་མང་དུ་བཀོད་ནས་མནལ་ལམ་དུ་གཟིགས་པས་དེ་ཐམས་ཅད་ཀྱི་ཚིག་དོན་ཐུགས་སུ་ཆུད་ཅིང༌། ཡི་གེའི་རིགས་མི་འདྲ་བ་ཡང་དྲུག་ཅུ་ཙམ་མཁྱེན། དེ་ནས་སེ་མོ་དོར་བྱོན་ཞིང་མཚོ་མོ་རུ་ཁྱུང་ལ་སོགས་པ་བྱང་རྣམས་སུ་བྱོན། དེ་ནས་བདེ་ཆེན་དུ་སློབ་དཔོན་ཆེན་པོ་ལ་ཕོ་བྲང་ཏའི་ཏུའི་བཀོད་པ་དང༌། མིའི་གྲངས་ལ་སོགས་པ་འདི་ཡོད་གསུང་ནས། ཡིད་ལ་ཟུང་དང་ཕྱིས་ཕྱིན་དུས་ངེས་པར་འགྱུར་གསུང༌། དེ་ནས་རྒྱལ་པོ་ཆེན་པོ་ཐོག་ན་ཐེ་མུར་སྲས་དང་བཅས་པས་ཆོས་རྗེའི་སྙན་པ་གསན་པའི་སྟོབས་ཀྱིས། དིང་ཧུ་དབེན་དཔོན་དང་སྡེ་དཔོན་དཀོན་མཆོག་རྒྱལ་མཚན་ལ་སོགས་པ་ཧོར་བོད་ཀྱི་གསེར་ཡིག་པ་མང་པོ་ལ་རྒྱལ་པོའི་ལུང་དང༌། རྒྱལ་བུའི་ལི་ཇི་ལག་རྟགས་གནང་སྦྱིན་རྒྱ་ཆེན་པོ་དང་བཅས་པ་བསྐུར་ནས་སྤྱན་འདྲེན་དུ་བྱུང་བས། སེམས་ཅན་གྱི་དོན་རྒྱ་ཆེན་པོ་ལ་དགོངས་ནས་དགུང་ལོ་བཅུ་དགུ་པ་ས་ཕོ་ཁྱིའི་ཟླ་བ་ལྔ་པའི་ཚེས་ཉི་ཤུ་ལ་འཚུར་ཕུ་ནས་བཏེག །གནམ་དང་སྙིང་དྲུང་སོགས་སུ་ཐོག་བབས་ཀྱང་མི་ཕྱུགས་ལ་གནོད་པ་མེད་པས་རྟེན་འབྲེལ་བཟང་པོར་དགོངས། དེ་ནས་གོང་དང་བྱང་རྣམས་སུ་གཞན་དོན་རྒྱ་ཆེན་པོ་མཛད་ཅིང་བསྟན་བཅོས་དཔག་ཏུ་མེད་པ་མཛད་དེ་ཀར་མར་ཕེབས། དེར་ཡང་ཐུགས་དམ་ཁྲིགས་སུ་གནས་པ་ལ་སོགས་པའི་མཛད་པ་བསྟན་ཞིང༌། ཁམས་ཀྱི་སྡེ་དཔོན་རྣམས་ཀྱིས་ཀྱང་བསུ་སྐྱེལ་ཞབས་ཏོག་ལེགས་པར་བྱས། ཆག་པའི་གནོད་པ་བྱུང་བ་བཟློག་པར་ཞུས་པས་ཀྱང་དེ་མ་ཐག་བཟློགས། དེ་ནས་ཏྲེར་ཕེབས་ནས་ཆོས་ཀྱི་གཏམ་དམ་པ་དགྱེས་པའི་སྒྲོན་མའི་བསྟན་བཅོས་མཛད། དེ་ནས་ཀ་ཆུ་གླིང་ཕུགས་སུ་ཕེབས་པའི་ཚེ་ཆོས་ཁྲིའི་སར་སྔོན་ཆད་ས་ཕྱོགས་དེར་སྐྱེ་མ་མྱོང་བའི་མེ་ཏོག་རྩ་བ་གཅིག་ལ་སྡོང་བུ་བརྒྱ། སྡོང་བུ་རེ་རེ་ལ་ཡང་མེ་ཏོག་བརྒྱ་བརྒྱ། མེ་ཏོག་རེ་རེ་ལ་ཡང་འདབ་མ་སེར་པོ་སྟོང་སྟོང་ཡོད་པ། ལྟེ་བར་དམར་པོ། གེ་སར་སེར་པོ་ཅིག་སྐྱེས་པ་དེ་མཐོང་ཞིང་ཐོས་པ་ཐམས་ཅད་ངོ་མཚར་དུ་གྱུར། ས་ཕྱོགས་དེ་ལྷོག་ནད་དར་བ་ལ་དེ་ནས་ལོ་མང་པོར་ལྷོག་ནད་ཞི་བར་མཛད། དེ་ནས་ག་ཆུར་ཕེབས་པའི་ཚེ་ཡང་གོང་མའི་གདན་འདྲེན་བྱུང་ནའང་དུས་ཁམས་ཀྱི་འགྱུར་བཟློག་འོང་བར་དགོངས་ནས། ཚ་འཕྲང་ནག་པོའི་ཡུལ་བརྒྱུད་དེ་མི་ཉག་རབ་སྒང་དུ་བྱོན། སྒོ་ལྡོང་གི་འཁྲུག་གདུམས་ལོ་ཉི་ཤུ་རྩ་ལྔའི་བར་དུ་མཛད། འང་འགའ་བོའི་རི་ལ་བཞུགས་པའི་དུས་སུ་གོང་ནས་ལོང་དང་གནང་སྦྱིན་རྒྱ་ཆེན་པོ་ཤེས་རབ་ཧུ་ཤྲི་ལ་སོགས་པའི་མི་དཔོན་མང་པོས་གདན་དྲངས་ཏེ་མདོ་སྨད་དུ་ཕེབས་པ་ལ། འཇམ་དབྱངས་གུ་ཤྲིས་འཇའ་ས་ཕུལ་བའི་འཇའ་སའི་ནང་དུ། ངེད་དང་སེམས་ཅན་མང་པོ་ལ་ཕན་པའི་ཕྱིར་ཅི་ནས་ཀྱང་འབྱོན་པ་སློབ་དཔོན་ཆེན་པོ་རོལ་པའི་རྡོ་རྗེ་མཁྱེན། ཞེས་པ་ལ་སོགས་བྱུང་མ་ཐག་ཏུ་རབ་སྒང་ནས་བཏེག །དེ་ནས་ཤིང་ཀུན་མཁར་དུ་ཕེབས། དེའི་མཁན་པོ་དཔལ་ལྡན་མཆོག་གིས་ཐོག་དྲངས་སྐྱེ་བོ་གྲངས་མེད་པ་ཐར་པ་ལ་བཙུད། དེ་ནས་ས་པཎ་གྱི་བཞུགས་གནས་སྤྲུལ་པའི་སྡེར་ཕེབས། སྐད་རིགས་མི་གཅིག་པའི་མི་མང་དུ་འདུས་པ་ལ། བཞུགས་ཁྲིའི་གཡས་སུ་ཧོར་དང་ཡུ་གུར་གྱི་ལོ་ཙཱ་བ་དང༌། གཡོན་དུ་མི་ཉག་དང་རྒྱའི་ལོ་ཙཱ་བ་བཀོད་ནས། ལོ་ཙཱ་རྣམས་སོ་སོར་བསྒྱུར་ཏེ། གདུལ་བྱ་རྣམས་ཀྱིས་གསུང་གཅིག་ཐམས་ཅད་དུ་གོ་བར་མཛད། དེ་ནས་ལྕགས་ཕོ་བྱི་བ་ལོ་ལ་ཏའི་ཏུར་ཕེབས། རྒྱལ་པོ་འཁོར་དང་བཅས་པ་ཞལ་མཐོང་གསུང་ཐོས་པ་ཙམ་གྱིས་རབ་ཏུ་དད་པར་མཛད། ཁྱད་པར་རྒྱལ་པོ་ཡབ་སྲས་ལ་རྣལ་འབྱོར་མའི་དབང་དང༌། ཐབས་ལམ་ནཱ་རོའི་ཆོས་དྲུག་ལ་སོགས་པ་གནང༌། རྒྱལ་བུ་ཆེན་པོ་ལ་སྐྱེས་རབས་བརྒྱ་རྩ། རྒྱུད་བླ་རྩ་འགྲེལ། མདོ་སྡེ་རྒྱན་རྩ་འགྲེལ། དུས་འཁོར་རྩ་འགྲེལ། དེའི་ཆ་ལག་རྒྱ་གཞུང་དང་བཅས་པ་ཐམས་ཅད་ཀྱི་བཤད་པ་གནང༌། རྒྱལ་བ་རྒྱ་མཚོའི་དབང་ཡང་གནང༌། གཞན་ཡང་རྒྱལ་བརྒྱུད་དང་ཞིང་ཐོས་ཀྱི་མི་དཔོན་གྱིས་ཐོག་གྲངས་རྒྱ་ཧོར་དང༌། ཡུ་གུར་དང༌། མི་ཉག་དང༌། ཀའུ་ལི་ལ་སོགས་ཀྱི་མི་ཆེན་དང་སྡེ་དཔོན་དཔག་ཏུ་མེད་པ་བླ་ན་མེད་པའི་བྱང་ཆུབ་ཏུ་ངེས་པ་མཛད། ཆོས་རྗེ་མ་ཕེབས་གོང་དུ་སྨན་ཙེའི་འདབ་སྒོ་ལོ་དགུའི་བར་དུ་ཆད་པས་དངུལ་བྲེ་ཆེན་རེ་ལ་འབྲས་ལྗག་ལྔ་རེ་ལས་མེད་པའི་མུ་གེ་དང༌། ནད་ཡམས་དང་ངོ་ལོག་མང་པོ་ཕྱི་ནང་ལངས་ནས་རྒྱལ་ཁམས་མ་བདེ་བ་ལས། དྲུང་གིས་མི་མ་ཡིན་རྣམས་དུལ་བར་མཛད་པས་ངོ་ལོག་རྣམས་ཀྱང་སོ་སོ་ནས་འདུད། སྨན་གྱི་བླའི་ཐུགས་རྗེ་བསྐུལ་བས་ནད་ཡམས་རྣམས་ཀྱང་ཆད། རྣམ་ཐོས་ཀྱི་བུས་ཕྲིན་ལས་བསྒྲུབས་པས་ཕྱོགས་ཀྱི་འདབ་སྒོ་རྣམས་ཀྱང་བྱུང་བས། དངུལ་བྲེ་ཆེན་རེ་ལ་འབྲུ་ལྗག་ལྔ་བཅུར་འཕེལ་བས་མུ་གེ་རྒྱུན་ཆད། རྒྱལ་བུ་མཻ་ཏྲི་པཱ་ལ་འཁྲུངས་པས་རྒྱལ་ཁམས་ཐམས་ཅད་བདེ་བར་གྱུར། ཐན་པ་བྱུང་བས་ཆར་འབབ་པའི་ཕྱིར་ཉི་མ་ཤར་མཚམས་ལ་བྱོན་པས་ཉིན་གུང་ལ་ཆར་ཆེན་པོ་བབ། དེར་སྐྱེ་བོ་ཐམས་ཅད་ཡིད་ཚིམ་ཡང་སློབ་དཔོན་ཆེན་པོ་གུའི་གུང་པ་ལ་རྒྱལ་པོའི་སྐུ་ཚེ་ཡང་མི་བརྟན། རྒྱལ་སྲིད་ལའང་གནོད་པ་འོང་བར་འདུག་པས། ད་ནུབ་ཕྱོགས་སུ་འདེགས་གསུང་བ་གནང་ནས། རྒྱལ་པོ་སྲས་བཅས་ལ་ཡང་དོན་དེའི་ཞུ་བ་ཡང་ཡང་བྱས། རྒྱལ་བུ་ཆེན་པོས་སྤྱན་ཆབ་ཕྱུང་ཞིང་ནན་གྱིས་བཞུགས་པར་ཞུས་ཀྱང་མ་གནང༌། ཡང་ལའོ་བྱང་ཆིང་སང་དང་ཞི་ར་མུ་ཆིང་སང་གཉིས་ཀྱིས་སྔར་བླ་མ་མ་བྱོན་གོང་དུ་ཕྱོགས་རྣམས་ངོ་ལོག་པས་འདབ་སྒོ་མེད། ནད་ཡམས་ཀྱང་མང་དུ་ཡོད་པ་ལ། བླ་མ་ཕེབས་པས་ཐམས་ཅད་ཀྱིས་ངོ་བཏུད། འདབ་སྒོས་སླེབ་པས་འབྲུ་ལྗག་བརྒྱད་ཅུར་འཕེལ། ཐམས་ཅད་ཀྱི་འབྲུ་འཕེལ་ཞིང་བཀྲ་ཤིས་པའི་བླ་མ་ཞེས་ཟེར་བའི་སྐབས་འདིར་བཞུགས་པར་ཞུས་པ་ལ། ཆོས་རྗེའི་ཞལ་ནས། ཁྲོམ་ཆེ་བའི་དུས་སུ་རྩེད་མོ་འཕྲོར་བཞག་ན་ངོ་མཚར་བ་ཡིན། ངེད་ལ་རྒྱལ་སྲིད་ཀྱི་བྱ་བ་ལ་གཏོགས་པའི་ཤེས་སྒོ་གང་ཡང་མེད། བན་དེ་བྱ་བ་གར་བདེ་སར་འགྲོ་ཞིང་བསྟན་པ་དང་སེམས་ཅན་ལ་གང་ཕན་བྱེད་དགོས་པ་ཡིན། ཞེས་གསུངས་པས་མི་དཔོན་དེ་གཉིས་གསུང་དེ་རྣམས་ཡི་གེར་བཏབ་ནས་མོས་གུས་ཀྱི་རྟེན་དུ་གཟུང༌། དེ་ནས་ནན་གྱིས་ཞུས་པས་ཐེགས་ཆོག་པའི་ལུང་དང་འུ་ལག་སོགས་གནང་ནས། མི་ཉག་གི་ཡུལ་ཐ་ཐལ་བྱ་བ་ལ་ལམབརྒྱུད་ནས་བྱང་ངོས་སུ་ཕེབས། དེར་རྒྱལ་བུ་རཏྣ་དང་བཙུན་མོ་བུ་ཎྱ་དྷ་རི་དང་མཇལ་ནས་ཐེག་པ་ཆེན་པོ་བརྩིགས། དེའི་དབེན་ས་ཞིག་ཏུའང་བཞུགས། ཀམ་ཆུའི་ཉེ་ལོགས་སུ་ས་ཐག་རིངས་ཀྱི་སྐྱེ་བོ་དཔག་ཏུ་མེད་པ་འདུས། དེ་རིང་བྱིན་རླབས་གནང་བ་རྣམས་སང་མི་འོང་བའི་ཁྲིམས་བཅས་ནས། ཉི་ཤར་ནས་དགུང་མོའི་བར་དུ་བྱིན་རླབས་རྒྱུན་མ་ཆད་པ་གནང་བ་ཞག་བཅུ་དགུའི་བར་དུ་རྒྱུན་མ་ཆད་པར་མཛད། དེའི་ཚེ་སྟོད་ཧོར་གྱི་རྒྱལ་པོ་ཐོ་ལུག་ཐེ་མུར་གྱི་གདན་འདྲེན་བྱུང་བ་ལ་འབྱོན་པར་མ་གནང༌། ཀམ་ཆུའི་ཞིང་དུ་ནད་ཡམས་ཆེན་པོ་བྱུང་བས་གཞན་རྣམས་སུ་བྱུང་གིས་དོགས་ནས་བྲེད་པ་ལ། གུའི་གུང་བས་ནད་ཡམས་བཟློགས་པར་ཞུས་པས། འོ་ན་ངའི་གཉིད་མ་སྐྲོག་ཅིག་གསུང་ནས་རེ་ཤིག་མནལ་བ་ལྟར་མཛད། དེ་ནས་ཁང་པའི་སྟེང་དུ་བབས་པས་སྡིགས་ཆོམ་དེ་བྱུང་བ་ཡིན། ད་ནད་རྙིང་པ་ཞི་ཞིག་སར་པ་མི་འོང་གསུང༌། དེ་ནས་བཙོང་ཁ་དང་བེ་རིའི་ས་ཆར་ཕེབས། དེ་རྣམས་སུ་འབུལ་བ་བྱུང་བ་ཐམས་ཅད་དབུས་གཙང་གི་ཆོས་སྡེ་དགེ་འདུན་བཅུར་ལོངས་ཡོད་པ་ཡན་ཆད་དུ་མང་ཇ་བདུན་བདུན། འབུལ་བ་རྣམ་བཞག་དང་བཅས་པ་སྒྲུབ་པ་ལ་བླ་མ་རི་བོ་སྒང་བ་བཏང་ནས། བསྟན་པ་ལ་ཞབས་ཏོག་མཛད། ཇོ་བོའི་དྲུང་དུ་དངུལ་བྲེ་ཆེན་བཅུ་གཅིག་ལས་རྡུངས་པའི་སྐོང་བུ། འཚུར་ཕུའི་ལྷ་ཆེན་ལ་གསེར་བྲེ་ཆེན་ལྔ་ལ་བརྡུངས་པའི་གསེར་ཤོག་དང༌། དངུལ་བྲེ་སུམ་ཅུ་རྩ་གཅིག་ལ་བརྡུངས་པའི་སྐོང་བུ་ལྔ། དགེ་འདུན་སྒང་པ་ལ་དངུལ་བྲེ་གསུམ་གྱི་སྐོང་བུ། བདེ་ཆེན་དུ་དངུལ་བྲེ་གསུམ་གྱི་སྐོང་བུ་ལ་སོགས་པ་དང༌། གཞན་ཡང་ཀར་མའི་གདན་ས་ལ་སོགས་པའི་མདོ་ཁམས་ཀྱི་གཙུག་ལག་ཁང་རྣམས་སུ་དངུལ་སྐོང་དང༌། རྒྱུན་འབར་གྱི་སྐོང་རྒྱགས་ལ་སོགས་པ་དཔག་ཏུ་མེད་པ་བཙུགས། བཙུན་མོ་པུ་ཎྱདྷ་རིས་རྒྱལ་བུ་རཏྣའི་ཆེད་དུ་བ་དན་ཡང་དབེན་གྱི་རི་འདི་དང་མཉམ་པའི་སངས་རྒྱས་ཀྱི་སྐུ་ཞིག་བཞེངས་ན་འགྲུབ་པར་འགྱུར་བའི་རྨི་ལམ་བྱུང་ཞུས་པས། དེ་བསྒྲུབས་ཤིག་ཁོ་བོས་ཀྱང་གྲོགས་བྱའོ་གསུང་ནས་སྲང་སྟོང་དང་དགུ་བཅུའི་ནོར་རྫས་འཐུད། བཟོ་བོ་རྣམས་ཀྱིས་ཇི་ལྟར་བྱེད་མི་ཤེས་པ་ལ། དྲུང་པ་ཉིད་ཀྱིས་རི་དེའི་ངོས་ལ་རྡོ་དཀར་པོའི་བཅད་མཛད་ནས། ཐུབ་པའི་སྐུ་ཆེན་པོ་ཞིག་བཞེངས། དེ་ལ་དཔེ་བླངས་ཏེ་བཟོ་བོ་བདུན་བརྒྱས་ཟླ་བ་བཅུ་གསུམ་དུ་བསྒྲུབས་པས་གྲུབ། དེའི་སྙན་གཡས་ནས་གཡོན་གྱི་བར་དུ་འདོམ་བཅུ་གཅིག །ཚད་དེས་དཔགས་པའི་ཐུབ་པའི་སྐུ་ཡོངས་རྫོགས། གཡས་གཡོན་ན་འཇམ་དཔལ་དང་བྱམས་པ། སྟེང་ན་ལྷའི་བུ་དང་བུ་མོས་མཆོད་པ་འབུལ་བ། པད་གདན་གྱི་འོག་ནས་བྱེའུ་ཕྲུག་ཁ་མཛེས་པ་དང་བཅས་པ་བསྒྲུབས་ནས། རབ་གནས་གནང་ཞིང་མཚན་མ་བཟང་པོ་ཡང་བྱུང༌། འཕན་དེ་ཆོས་རྗེ་ཉིད་ལ་ཕུལ་ཏེ་ད་ལྟ་མྱང་པོ་ན་བཞུགསསོ། །དེ་ནས་པུ་ཎྱདྷ་རིས་ལུ་བེ་ཤན་དུ་གདན་དྲངས་པ་ན། ལི་ཙི་ཙིའི་དམག་འོང་བའི་སྐད་ཆེན་པོ་བྱུང་བས། ཞལ་བརྡས་ངས་སེམས་ཅན་ལ་གནོད་པ་མ་བྱས་པའི་བདེན་པས་དམག་མི་འོང་གསུང་ནས་དབུགས་ཕྱུང༌། དེ་ནས་བོད་ཡུལ་དུ་ཆས་པ་ལ་འཁོར་རྣམས་ཀྱིས་ལམ་རྒྱུས་མ་ཤེས་པ་ལ། ཆོས་རྗེ་ཉིད་ཀྱི་གསུང་གིས་ལམ་མ་ནོར་བར་ལྡན་དུ་ཕྱགས་ཕབ། དེ་ནས་ཀར་མར་ཕེབས་ཏེ་ཆོས་མང་དུ་གསུངས། དེ་ནས་ཁམས་ཀྱི་ས་ཆ་སྟོད་སྨད་མང་པོར་བྱོན་ཞིང་བཞུགས་ནས། སླར་ཀོང་པོར་ཕེབས་ནས་གཞན་དོན་རྒྱ་ཆེན་པོ་མཛད་དེ་སྤོ་བོར་ཕེབས། སླར་ཡང་ཀོར་པོར་ཕེབས་ལམ་དུ་འབྲི་ཁུང་གི་སྤྱན་སྔ་ཆོས་ཀྱི་རྒྱལ་པོ་དང་མཇལ་ནས། ནཱ་རོ་ཆོས་དྲུག་དང༌། སྐྱེས་རབས་དཔག་བསམ་འཁྲིལ་ཤིང་ལ་སོགས་པ་གསུངས་པས་ཚིམ་པར་མཛད། རྫ་ཨ་བན་གངས་ཀྱི་མེ་ལོང་གི་ཞོལ་དུ་སྐུ་ཁམས་ཅུང་ཞིག་མཉལ་བ་ལ། ང་ད་ལན་མི་འཆི་བས་ཁྱེད་རྣམས་སྐྲག་མི་དགོས། ད་གཟོད་ཤ་རྐྱང་མང་པོ་འཕྱོ་བས་ས་གཙང་ས་ཅིག་ཏུ་སྐུ་ཁམས་ངན་བྱུང་སྲིད་ན། དཔེ་ཆ་རྣམས་མ་འཐོར་བ་བྱེད་དགོས་གསུང་ནས། འཕན་ཆེན་མོ་དང་དཔེ་ཆ་རྣམས་ལ་དོ་དམ་ཆེར་མཛད། ཆོས་རྗེ་གོང་མའི་གདུང་རྒྱ་ཡུལ་དུ་ཙནྡན་ཨ་ཀ་རུས་སྦྱངས་པ་ཡིན། ངེད་རང་བྱང་དུ་མེ་ཤིང་དཀོན་པོ་བྱུང་དོགས་ཡོད་པས་ཤུག་པ་མང་པོ་ཆོད་ལ་ཁྱེར་གསུང་ནས་བསྣམས། བྱང་ཕྱོགས་ནས་བྱང་ཕྱོགས་ཀྱི་ས་ཤིན་ཏུ་དབེན་པའི་རི་ཞིག་གི་དྲུང་དུ་ཕེབས། དེའི་ཚེ་རི་འདིའི་རྩེར་དགེ་སློང་གཙང་མ་ཞིག་གི་སྤུར་སྦྱངས་ན། བོད་དུ་རྒྱའི་དམག་མི་འོང་བ་འདུག་ཅེས་པའི་གསུང་ཡང་བྱོན་པར་གྲགས། དེར་དགུང་ལོ་བཞི་བཅུ་རྩ་བཞི་བཞེས་པ་ཆུ་མོ་ཕག་གི་ཟླ་བ་བདུན་པའི་ཚེས་གསུམ་ནས་སྐུ་ཅུང་ཟད་མཉེལ་བའི་ཚུལ་བསྟན། ཟླ་བ་དེའི་ཚེས་བཅོ་ལྔའི་མཚན་མོ་སྐུ་གསུང་ཐུགས་ཀྱི་རྟེན་རྣམས་ལ་སྐོར་བ་ལྔ་བཅུ་རྩ་ལྔ་མཛད་དེ། སྐྱ་རེངས་ཐ་མ་ལ་སྐུའི་བཀོད་པ་བསྡུས་ནས་གཤེགསསོ། །དེར་གདུང་སྦྱངས་པས་འཇའ་དང་འོད་དང་ས་གཡོ་བ་དང་མེ་ཏོག་གི་ཆར་ལ་སོགས་པ་ལྟས་དཔག་ཏུ་མེད་པ་བྱུང༌། དད་པ་དང་ལྡན་པ་རྣམས་ཀྱིས་ཆོས་རྗེ་ནམ་མཁའ་ལ་འཇའ་འོད་ཀྱི་དཀྱིལ་ན་བཞུགས་པ་དང༌། སེང་གེ་ལ་བཅིབས་པ་དང༌། ཉི་ཟླ་སྐར་མའི་སྟེང་ན་བཞུགས་པ་ལ་སོགས་པ་མཐོང་སྣང་མང་པོ་ཡང་ཤར་བར་གྱུར་རོ། །དེ་ནས་སློབ་དཔོན་གུའི་གུང་བས་དངུལ་བྲེ་ཆེན་བརྒྱད་ཅུ་ལ་བརྡུངས་པའི་མཆོད་རྟེན་སྐུ་གཟུགས་དུ་མས་བརྒྱན་པ་ལ་སོགས་པའི་རྟེན་མང་པོ་བསྒྲུབ་པ་ལ་སོགས་པ་འཚུར་ཕུ་དང་ཀར་མའི་གདན་ས་གཉི་གར་མཛད་དེ། བསྟན་པ་རྒྱས་པར་མཛད་དོ། །དེའི་སྐུའི་སྐྱེ་བ་ཆོས་རྗེ་དེ་བཞིན་གཤེགས་པ་ནི། ཤིང་ཕོ་བྱི་བའི་ལོ་ལ། ཡུལ་མྱང་པོ་བྱེ་བྲག་ཨེ་ལ་མྱང་འདི་རུ། ཡབ་སྔགས་པ་གུ་རུ་རིན་ཆེན་དང༌། ཡུམ་ལྷ་མོ་སྐྱིད་ཀྱིས་སྲས་སུ་འཁྲུངས། ལྷུམས་སུ་ཞུགས་པའི་དུས་ཡིག་དྲུག་དང་ཨཱ་ལི་ཀཱ་ལི་གསུངས་པ་མིས་ཐོས་པ་བྱུང༌། ཡུམ་གྱི་རྨི་ལམ་དུ་སྒར་པ་ཡུལ་ཕྱོགས་དེར་ཕེབས་པའི་སྣང་བ་དང༌། མེ་ཏོག་གི་ཆར་འབབ་པ། འཇའ་ཚོན་གྱི་དྲ་བས་འབྲེལ་བ། དྲི་བཟང་གི་ངད་ལྡང་བ་ལ་སོགས་ལྟས་ཁྱད་པར་ཅན་ཡང་མང་དུ་བྱུང༌། ལྷས་ཡིད་བསྐུལ་ནས་ཆོས་རྗེ་རིན་པོ་ཆེ་ཡུལ་ཕྱོགས་འདིར་འབྱོན་པར་ངེས་སོ་ཞེས་སྐྱེ་བོ་ཕལ་པ་རྣམས་ཀྱང་ངེས་པའི་ཤེས་པ་ཡོད་ཡོད་སྐད་དུ་སྒྲོག་པར་བྱེད། བལྟམས་ནས་ཟླ་བ་གཉིས་ཙམ་སོང་བ་དང་མཁན་ཆེན་མགོ་བློན་པས་མཇལ་བས་དགྱེས་པའི་རྣམ་འགྱུར་དུ་མ་བསྟན། ལོ་གཅིག་ཙམ་བཞེས་པ་ན་གསག་མོའི་སྟེང་དུ་ཕེབས་པ་དང༌། ཀ་སྒྲོག་གི་སྟེངས་སུ་འབྱོན་པ་རྣམས་མཛད། ལོ་གཉིས་པ་ལ་སྒར་བ་རྣམས་ཕབས་ནས་སྒར་མཛད་ནས་སྣེ་བོར་ཐེགས། མངོན་པར་མཁྱེན་པ་རྒྱ་ཆེན་པོ་གསུང་པ་དང་ཆོ་འཕྲུལ་དུ་མ་བསྟན་པའི་རིམ་པ་རྣམས་ནི་གྲངས་ལས་འདསསོ། །སྣེ་བོའི་གཞུངས་ཆུའི་འགྲམ་དུ་རྡོའི་སྟེང་དུ་ཐེགས་པའི་ཚེ་ཞབས་རྗེས་གསལ་བར་བྱོན། དགུང་ལོ་བཞི་བཞེས་པའི་ཚེ་ཆོས་རྗེ་མཁའ་སྤྱོད་པ་དང་མཇལ། ཕྱག་ཆེན། སྦྱོར་དྲུག་ལ་སོགས་པ་མང་དུ་གསན། དེ་ནས་དགུང་ལོ་བདུན་པ་རྟའི་ལོ་ལ་རྩེ་ལྷ་སྒང་དུ་མཁན་ཆེན་བསོད་ནམས་བཟང་པོ་དང༌། སློབ་དཔོན་མཁན་ཆེན་ཡོན་བློ་བ་ལས་རབ་ཏུ་བྱུང༌། མཚན་ཆོས་དཔལ་བཟང་པོར་བཏགས། བཅོ་བརྒྱད་བཞེས་པ་སྦྲུལ་ལ་མདོ་ཁམས་སུ་ཐེགས། གོན་གྱོའི་དཔོན་ཆེན་འོད་ཟེར་ནམ་མཁས་འབུལ་བ་རྒྱ་ཆེན་པོ་མཛད། གོན་གྱོའི་ཡུལ་དུ་ཆག་པའི་དམག་གིས། གནོད་པ་ཆེན་པོ་བྱུང་བ་ལ་བཀའ་ཤོག་ཞུས་ནས་བསྒྲགས་པས་དེ་རྣམས་མེད་པར་སོང་སྟེ་གནོད་པ་བཟློག་པར་མཛད་པ་དང༌། དེ་ནས་གླིང་གི་ཡུལ་དུ་བྱོན། ཀར་མ་དང་རི་བོ་ཆེ་ལ་སོགས་པ་རྣམས་སུའང་བྱོན་ནས་ཆོས་ཀྱི་འཁོར་ལོ་རྒྱ་ཆེན་པོ་བསྐོར། སླར་ཀོང་པོར་ཕེབས། ཉི་ཤུ་པ་རྟའི་ལོ་ལ་རྩེ་ལྷ་སྒང་དུ་མཁན་ཆེན་བསོད་བཟངས་པོ་དང༌། མཁན་ཆེན་ཡོན་བློ་བ་ལ་སོགས་པ་དགེ་འདུན་བརྒྱད་ཅུ་ཙམ་གྱི་དབུས་སུ་བསྙེན་པར་རྫོགས། གཅིག་ལ་ཁྲིད་གནང་བས་ཁོས་དགེ་སྦྱོར་ལ་འབད་པ་མ་བཏོན་པར་ཉལ་བས་ཁོའི་ཁང་ཐོག་ཏུ་བྱོན་ནས་སྐུ་སྟོད་རིབ་ཙམ་དབུ་རིབ་ཙམ་མཛད་དེ་གཟིགས་པའི་རྫུ་འཕྲུལ་བསྟན། དེ་ནས་ཁོ་སྤྱན་སྔར་བྱུང་དུས་ཞལ་འཛུམ་འཛུམ་མང་དུ་མཛད་པས། ཁོ་ཤིན་ཏུ་འཇིགས་ནས་དགེ་སྦྱོར་ལ་འབད་པས་དགེ་སྦྱོར་ཁྱད་པར་དུ་གྱུར་པ་སྐྱེས་པ་སོགས་ངོ་མཚར་བའི་མཛད་པ་གྲངས་མེད་པ་བསྟན། གཞན་ལ་ཆོས་གསུང་བ་དང༌། འབུལ་བ་བཞེས་པ་དང༌། ཞལ་སྟོན་པ་དང༌། ཁྲིམས་ལ་སོགས་པས་ཡང་དག་པའི་ལམ་ལ་བཀོད་དོ། །དེའི་དུས་སུ་གོང་མ་རྒྱལ་པོའི་གདན་འདྲེན་གྱིས་དབུས་སུ་སླེབས་པས་ཉི་མ་དབུས་ཀྱི་རྒྱལ་ཁམས་སུ་རིམ་གྱིས་ཕེབས་ཏེ། ལྷ་ས་དང་འཚུར་ཕུར་ཕེབས་ནས་གསེར་ཡིག་པའི་ཞུ་བ་གོང་མའི་ལུང་ལ་སོགས་པ་བཞེས། དེ་ནས་རིམ་གྱིས་ཁམས་ཀྱི་སའི་ཆ་རྣམས་སུ་གཞན་གྱི་དོན་སྐྱོང་ཞིང་གོང་དུ་ཐེགས། དེའི་དུས་སུ་རྒྱའི་ཡུལ་འོད་ཀྱིས་ཁེངས་པ་དང༌། གཟིམས་ཁང་ལ་འཇའི་ཀ་བ་ཟུག་པ། སྤྲིན་གྱི་གསེབ་ཏུ་སངས་རྒྱས་དང་བྱང་ཆུབ་སེམས་དཔའ་རྣམས་མངོན་སུམ་དུ་བྱོན་པ་དང༌། ལྷའི་བུ་དང་བུ་མོ་རྣམས་ཀྱིས་ནམ་མཁའ་ནས་མངོན་སུམ་དུ་མཆོད་པ་འབུལ་བ་ལ་སོགས་པའི་རྫུ་འཕྲུལ་དང་ངོ་མཚར་བའི་ལྟས་དཔག་ཏུ་མེད་པ་བསྟན་པས། རྒྱལ་པོ་ཆེན་པོ་འཁོར་དང་བཅས་པ་དད་པ་ལྷག་པར་སྤེལ་ནས་ཡང་དག་པའི་ལམ་ལ་བཀོད། གོང་ནས་མཚན་དེ་བཞིན་གཤེགས་པར་གསོལ། སངས་རྒྱས་དང་བྱང་ཆུབ་སེམས་དཔའ་དང༌། ཡི་དམ། ཆོས་སྐྱོང་གི་སྣང་བ་གྲངས་མེད་པ་གཟིགས་ཤིང༌། དེ་དག་གི་སྒྲུབ་ཐབས་ལ་སོགས་ཀྱང་མང་དུ་གནང༌། སྤྱིར་མཆོག་ཏུ་གྱུར་པའི་མཛད་པ་ངོ་མཚར་ཅན་ཕུལ་དུ་བྱུང་བ་བརྒྱ་རྩ་བརྒྱད་མཛད་ནས། གདུལ་བྱ་རྣམས་ཡང་དག་པའི་ལམ་ལ་བཀོད་ཅེས་ཟེར། གོང་མ་རྒྱལ་པོས་ཀྱང་དངུལ་རྐྱང་པའི་འབུལ་བ་ལའང་དངུལ་བྲེ་བདུན་བརྒྱ་ཙམ་ཕུལ་ནས་བོད་དུ་ཕེབསསོ། །དེ་ནས་ཁམས་ཀྱི་ས་ཆ་རྣམས་སུའང་སེམས་ཅན་རྣམས་ཡང་དག་པའི་ལམ་ལ་བཀོད། དབུས་སུ་སྔ་ཕྱིར་ཕེབས་ནས་དགེ་བའི་བཤེས་གཉེན་ཆེན་པོ་རྣམས་དང༌། སྒོམ་ཆེན་པ་དང༌། ཐོས་བསམ་པ་དང༌། སྔགས་པ་ལ་སོགས་པའི་ཚོགས་མཐའ་ཡས་པ་རྣམས་དང༌། དབང་གྲགས་པ་རྒྱལ་མཚན་ལ་སོགས་པའི་མི་དཔོན་ཆེ་ཕྲ་དུ་མ་དང༌། སྐྱེ་བོ་ཐ་མལ་བ་རྣམས་ཀྱང་གནང་སྦྱིན་དང༌། གདམས་པ་བསྟན་པ་དང༌། ཞལ་མཐོང་བ་དང༌། ཕྱག་གིས་དབང་བསྐུར་བ་ལ་སོགས་པས་ཐམས་ཅད་བྱང་ཆུབ་ཀྱི་ལམ་ལ་བཀོད། སྤྱིར་མཁན་ཆེན་བསོད་ནམས་བཟང་པོ། སློབ་དཔོན་གུའི་གུང་བ། ཆོས་རྗེ་མཁའ་སྤྱོད་དབང་པོ། མཁན་ཆེན་རྒྱལ་མཚན་དཔལ། མཁན་ཆེན་ཡོན་བློ་བ། བཀའ་བཞི་པ་ནི་རིན་ཆེན་དཔལ། རྒྱ་སངས་རྒྱས་དབང་ཕྱུག་ལ་སོགས་པ་རྣམས་ལས་མདོ་དང་སྔགས་དང་ཟབ་མོའི་གདམས་པ་དཔག་ཏུ་མེད་པ་དང་དབང་ལ་སོགས་པ་གསན་པའི་རྫུ་ཡང་རྒྱ་ཆེར་མཛད། འདས་མ་འོངས་ཀྱི་འདི་དང་འདིའོ་ཞེས་པའི་གསུང་ཡང་མང་དུ་གསུངས། གཞན་ལ་ཆོས་བསྟན་པས་སྨིན་ཅིང་གྲོལ་བར་མཛད་པའི་གང་ཟག་ཀྱང་གྲངས་ཀྱིས་མི་ཆོད། དེ་རྣམས་ཀྱི་ནང་ནང་མཆོག་ཏུ་གྱུར་པ་ནི་གུ་ཤྲཱི་སངས་རྒྱས་རིན་ཆེན། གུ་ཤྲཱི་བློ་གྲོས་རྒྱལ་མཚན། གུ་ཤྲཱི་རིན་ཆེན་དཔལ། གུ་ཤྲཱི་དོན་གྲུབ་འོད་ཟེར། གུ་ཤྲཱི་ཆོས་ཀྱི་རྒྱལ་མཚན། གུ་ཤྲཱི་ཤཱཀྱ་བཟང་པོ། བཀའ་བཞི་པ་རིན་ཆེན་བཟང་པོ། སྤྲུལ་སྐུ་ཆོས་དཔལ་ཡེ་ཤེས། ངོམ་པ་བྱ་བྲལ་བ། རྨ་སེ་རྟོགས་ལྡན་ལ་སོགས་པ་མང་དུ་བྱོན། དེ་ནས་རིམ་གྱིས་ལྷ་ས་པོ་ཏ་ལར་ཕེབས་ན། གནས་འདི་ཏིང་ངེ་འཛིན་ཤིན་ཏུ་འཕེལ། རིང་པོར་མི་ཐོགས་པར་གནས་འདིར་འགྲོ་བ་ལ་ཕན་པ་རྒྱ་ཆེན་པོ་འབྱུང་བར་འདུག་ཅེས་པ་ལ་སོགས་པའི་ཞལ་བརྡ་མང་དུ་གནང༌། དེ་ནས་མཉེལ་དྲག་པོ་ཅིག་བྱུང་ནས་བརྟན་བཞུགས་ཕུལ་བས། རྟེན་འབྲེལ་ཞིག་གིས་མདོ་ཁམས་ཀར་མའི་ཉེ་ལོགས་ཤིན་ཏུ་འདུན་པ་བཏང་ཚར། དེར་གསོལ་བ་ཐོབ་དང༌། ཐུགས་རྗེས་འཛིན་པ་ཡིན་གསུང་བ་དང༌། གཟིམས་དཔོན་ལ་དཔེ་ཆ་ལྷ་རྟེན་རྣམས་མ་འཐོར་བ་གྱིས་དང༌། བདག་པོ་ཅིག་འོང་བ་ཡིན་གསུངས་ནས། དགུང་ལོ་སུམ་ཅུ་རྩ་གཉིས་བཞེས་པ་ཤིང་མོ་ལུག་གི་ལོ་ལ་གཤེགས། འཇའ་དང་འོད་དང་མེ་ཏོག་གི་ཆར་ལ་སོགས་པ་དཔག་ཏུ་མེད་པ་བབ། སྐུ་གདུང་སྦྱངས་བས་ཐུགས་རྗེ་ཆེན་པོ་དང་བདེ་མཆོག་དགྱེས་རྡོར་ཡབ་ཡུམ་གྱི་སྐུ་རིང་བསྲེལ་ལས་གྲུབ་པ་དང༌། རིང་བསྲེལ་ཁ་དོག་སྣ་ཚོགས་པའང་དཔག་ཏུ་མེད་པ་བྱོན། སྤྱིར་སྐུའི་སྐྱེ་བ་ན་རིམས་སུ་བྱོན་པ་ཐམས་ཅད་བསམ་གྱིས་མི་ཁྱབ་པའི་གདུལ་བྱ་ཕྲིན་ལས་ལ་མངའ་མཛད་ཀྱང༌། སློབ་མ་རྟོགས་ལྡན་གཞན་ལ་ཕན་པ་བྱོན་པ་ནི་ཆོས་རྗེ་དེ་བཞིན་གཤེགས་པ་འདི་ཁོ་ན་མང་བ་ཡིན་ནོ། །ཁྱད་པར་རྨ་སེ་རྟོགས་ལྡན་ཞེས་པ་འདི་མི་ཉག་གི་ཚང་དུ་འཁྲུངས་ནས། ཡབ་ཡུམ་མ་གཤེགས་བར་དུ་ཡུལ་དུ་བཞུགས་ཤིང༌། བླ་མ་བསྟེན་པ་དང༌། གདམས་པ་ཞུ་བ་དང༌། ཐུགས་དམ་ལ་བརྩོན་པར་མཛད། སྐབས་ཤེད་དུ་ཆོས་རྗེ་དེ་བཞིན་གཤེགས་པ་འཁོར་དང་བཅས་པ་ཡུལ་ཕྱོགས་དེར་ཕེབས་པས་ཤིན་ཏུ་དད་པས་ཞབས་དྲུང་དུ་མཇལ། དེ་དུས་འབྱོར་པ་ཤིན་ཏུ་ཆེ་བར་ཡོད་པས་འབུལ་བ་ཆེན་པོའང་མཛད། སྒར་པའི་དཔོན་ཆེ་ཆུང་རྣམས་དང་ཡང་ལོངས་སྤྱོད་ཀྱིས་ཤིན་ཏུ་འདྲིས་པར་བྱས། དེ་ནས་སྒར་པ་བོད་དུ་བཞུགས་དུས་ལྷ་སར་མཇལ་དུ་བྱོན་པས། དང་པོར་འདྲིས་པར་ཡོད་པའི་ནང་བསྙེམས་བྱས་ནས་སྐུ་མདུན་དུ་མཇལ་དུ་བྱོན་པས། དཔོན་བཀྲ་ཤིས་འབྱུང་གནས་པས་མདོར་བཏོན། གུར་སྒོ་ནས་ཕྱག་འཚལ་བའི་རལ་པའི་སྟེང་དུ་རྡོག་པས་བརྫི་བ་སོགས་བྱས། དེ་ནས་ཆོས་རྗེ་རིན་པོ་ཆེ་འཚུར་ཕུར་ཕེབས་པའི་སར་སྐུ་མདུན་ཚུད། དེ་དུས་བན་གཟུགས་རལ་པ་ཅན་དུ་ཡོད་པས་དགེ་འདུན་སྒང་བ་ལ་རབ་ཏུ་བྱུང༌། ཆོས་རྗེ་དེ་བཞིན་གཤེགས་པས་ཐུགས་ལ་བཏགས་ནས་སྐུ་མདུན་དུ་ནམ་ཡིན་གྱིས་བྱོན་ཆོག་པ་བྱུང༌། གདམས་པའང་གཞན་ལ་མ་གནང་བ་རྣམས་གནང་སྙན་བརྒྱུད་དུ་མཛད་པས། དིང་སང་ཡང་ཟུར་མངས་པའི་སྙན་བརྒྱུད་ཅེས་གཞན་ལ་ཕན་པ་རྒྱ་ཆེ་བར་ཡོད། དེ་ནས་ཁམས་སུ་བྱོན་ནས་ཕ་ཆེན་མི་ཉག་གི་གཟུང་བའི་ཆམ་ལ་ཁར་བྱོན་ནས་གཞན་དོན་བསྐྱངས་ཤིང༌། དེར་དགོན་པ་མཛད་པར་བཞེད་ནས་ཡབ་ཚན་རྣམས་ལས་བླངས་པས་སྟེར་མ་ཉན་པར། ཉིན་གཅིག་སྨོན་དོར་ཅིག་བཤམས། དེའི་ཐོང་མཁན་ཁོང་རང་གིས་མཛད་ནས་དགོན་པ་འདེབས་པའི་ས་སྐོར་དེར་རོལ་གཅིག་གིས་བསྐོར་ནས། འདིའི་ནང་འདི་ང་དབང་བས་དགོན་པ་འདེབས་པ་ཡིན་གསུངས་པས། གཞན་རྣམས་ཀྱིས་རྒོལ་མ་ནུས། དེའི་ཐོང་མཁན་དེ་གྲྭ་པས་བྱས་ན་སུས་བྱས་ཕ་ཆེན་རྣམས་ཀྱིས་གསོང་བར་བྱས། དེ་ནས་དེར་ཟུར་མང་བཏབ། གདུལ་བྱ་བསྐྱངས་པས་གྲྭ་པ་མང་དུ་འདུས། གླིང་དུ་བསྡོད་པ་དང་རི་ཁྲོད་འཛིན་པའི་གྲྭ་གཉིས་བྱུང༌། དེ་རྣམས་ཀྱི་ནང་ནས་མཆོག་ཏུ་གྱུར་པ་རྟོགས་ལྡན་ཡ་བརྒྱད། འཇའ་མོ་མི་གསུམ་བྱ་བ་ཕྱུང་སྟེ། དེ་ཐམས་ཅད་ཐུགས་དམ་བཟང་ཞིང་གཞན་དོན་ནུས་པ་འབའ་ཞིག་ཡིན། དེའི་ནང་ནས་ཀུན་རྒྱལ་ཆེ་ཆུང་གིས་ལྡན་སྟོད་དུ་དགོན་པ་བཏབ། བསོད་ཡེས་པས་ཟུམ་མང་གི་ཟུར་ཆོས་མཛད་པས་སློབ་མ་མང་དུ་ཐོན། ཆུ་གསོལ་འོད་ཟེར་བཟང་པོས་ལྡན་སྨད་སྲིབས་སུ་ཆུ་གསོལ་དགོན་བཏབ། ཁུ་དྲོ་རྟོགས་ལྡན་གྱིས་ཀྱང་དགོན་པ་གཟུང༌། གཞན་གཉིས་ཙམ་ཞིག་གིས་གཞན་དོན་ཆེར་མ་བསྐྱངས་པར་སྒྲུབ་པ་ཁོ་ནས་དུས་འདའ་བར་མཛད། སྣག་དཔོན་ཅིག་གིས་གདན་ས་བསྐྱངས་ཏེ། དེ་ཡང་ཐུགས་དམ་ཤིན་ཏུ་མཐོ་ཞིང་ཐབས་ལམ་ལ་གཙོ་བོར་མཛད། མཚན་རིན་པོ་ཆེ་བར་གསོལ་ཏེ། དེ་བཞིན་གཤེགས་པའི་སློབ་མ་རྣམས་ཀྱི་ནང་ནས་ཕྲིན་ལས་རྨ་སེ་ཁོ་ན་ཆེ་བ་ཡིན་ནོ། །ཡང་ངོམ་པ་བྱ་བྲལ་བ་ནམ་མཁའ་རྒྱལ་མཚན་ཞེས་བྱ་བ་ཡང་ཐུགས་དམ་བཟང༌། ཕྲིན་ལས་རྒྱ་ཆེན་པོ་སྐྱོང་བ་ཅིག་བྱུང་སྟེ། དེ་ནི་ཆོས་རྗེ་མཐོང་བ་དོན་ལྡན་པའི་ཡང་སློབ་མ་ཡིན། དང་པོའི་དུས་སུ་ཤ་བ་ཕ་རི་ན་འདུག་པ་ལ་ཚུ་རི་ནས་ཕ་བོང་ཅིག་ལ་པུས་མོ་གཏད་ནས་མདའ་ཕངས་པས་ཤྭ་བ་ཤི། ཕ་བོང་ལ་ཁོང་རང་གི་ཞབས་རྗེས་བྱུང་བ་ཡིན་ཟེར། དུས་ཕྱིས་དགོན་པ་ཅིག་ཏུ་འདག་འབྱར་མཛད་ནས་ཐུགས་དམ་ལ་བཞུགས། དེ་ནས་རྗེ་ཞིག་ན་ནང་ན་མི་བཞུགས་པར་རིག་ནས་གྲྭ་པ་རྣམས་ཀྱིས་སྒོ་བསངས་ནས་བལྟས་པས་ན་གཟའ་ཤུལ་ཧ་རེ་མཁའ་སྤྱོད་དུ་གཤེགས་འདུག །དེ་ནས་མཁའ་སྤྱོད་པར་གྲགསསོ། །གོང་མ་ཡེ་དབང་གིས་ཐའི་སྐྱམ་ཆེན་པོ་གསེར་ཡིག་ཏུ་མངགས་ནས། རྒྱ་གར་ལྷོ་ཕྱོགས་ནས་བི་རཱུ་བ་སྤྱན་དྲངས་པའི་སྐབས་སུ། རྒྱ་ནག་གི་རྒྱལ་པོའི་ཕོ་བྲང་གི་ཐོག་ཏུ་བི་རཱུ་བའི་ཕྱགས་ཕྱིར་ཐུལ་བ་ཅིག་གསོལ་ནས་བྱོན་པ་ཡིན་ཞེས་པའི་གཏམ་ཡང་ཡོད་དེ། ཆོས་རྗེ་མཐོང་བ་དོན་ལྡན་ནི་ཀར་མ་དང་ཉེ་བའི་ས་ཆ་ངོམ་དུ། ཡབ་སྔགས་པ། ཡུམ་རྣལ་འབྱོར་མའི་རིགས་གཉིས་ཀྱི་སྲས་སུ། མེ་ཕོ་སྤྲེའུ་ལོ་ཟླ་བ་གཉིས་པའི་ཚེས་བརྒྱད་ལ་འཁྲུངས། ལྷུམས་སུ་ཞུགས་པའི་ཚེ་ཡབ་ཡུམ་ལ་རྨི་ལྟས་ཀྱང་བཟང་བར་རྨིས། སྐུ་བལྟམས་མ་ཐག་ཙོག་པུར་བཞུགས་ནས་ཡུམ་ལ་གཟིགས་ནས་བཞད་པ་དང༌། ལྟེ་བ་བཅད་པས་དྲི་བཟང་གིས་ཡུལ་ཁམས་ཁྱབ་པའང་བྱུང༌། སྤྲེ་ལོ་ཟླ་བ་གསུམ་པའི་ཚེས་བཅུ་གཉིས་ཀྱི་ཉིན་ངོམ་པ་བྱ་བྲལ་བའི་སར་བསོད་སྙོམས་སློང་དུ་བྱོན་པ་ན། ངོམ་པ་བྱ་བྲལ་བ་གཟིགས་མ་ཐག་དགྱེས་པའི་རྣམ་འགྱུར་དུ་མ་མཛད། ཨ་ཨ་ཞེས་རྒྱུན་དུ་གསུང༌། དེ་ནས་ལྐོག་ཏུ་ཁྱོད་སུ་ཡིན་བྱས་པས་མཛུབ་མོ་ལ་ཕྱག་གིས་འཇུས་ནས། ད་ནི་སྐྱེ་མེད་བརྗོད་པ་ཀུན་དང་བྲལ། །གནས་མེད་གནས་བྲལ་འཁོར་བའི་འགྲོ་བ་རྣམས། །མ་ལུས་ཐར་པའི་གནས་སུ་འདྲེན་པའི་ཕྱིར། །སྐྱེ་འགྲོ་ཀུན་གྱི་དཔལ་ཏུ་བདག་གྱུར་ཏེ། །ན་མ་ཚར་བར་ཡུལ་གཞན་མི་སྤོ་འདུག །ཞེས་གསུངས་ནས། ད་དུང་ཞག་འགའ་གསོངས། ཨ་ཨཱ་ཨི་ཨཱི་ཨུ་ཨཱུ་ཞེས་གསུངས་པས། ངོམ་པ་བྱ་བྲལ་བ་དད་ནས་ཞབས་ཏོག་བྱས། ཟླ་བ་བཞི་ལོན་དུས་སུ་བྱ་བྲལ་བ་དམར་ཁམས་སུ་བྱོན་པ་དར་མས་གསང་ཟེར་བའི་སྐད་ཆེན་པོ་བྱུང་བས་ཐམས་ཅད་སྡུག་བསྔལ་བ་ལ་ཁོང་མཉེས་པའི་རྣམ་འགྱུར་དང་བྲོ་ཡང་མཛད། ཡུམ་གྱི་བྱ་བྲལ་བ་ལ་ཅི་བྱུང་དགོངས་སམ་ཞུས་པས། ཅི་ཡང་མ་ཉེས་ཕྲད་འོང་གསུང༌། དེ་ལ་སོགས་པ་འདས་མ་འོངས་མང་དུ་གསུངས། ཟླ་བ་བདུན་བཞེས་པ་ནས་སངས་རྒྱས་ཀྱི་མཚན་སྒྲོག་པ་དང་ཡི་གེ་དྲུག་པ་གསུངས། ཁྲི་ཐོག་ཏུ་བཞུགས་ནས་བྱིན་རླབས་མཛད་པའང་བྱུང༌། ཉ་ཁང་དུ་སྤྱན་དྲངས་པའི་ཚེ་རྟེན་རྣམས་ལ་གཟིགས། ཁྱད་པར་ཞྭ་ནག་ཅན་ལ་གཟིགས་ཤིང་བཞེད། འདི་སུ་ཡིན་ཞུས་པས་བདག་ཡིན་གསུང་ནས་ཐུགས་ཀར་ཕྱག་འཛུགས། ཡབ་ཀྱི་བང་ན་ཡོད་པ་ལ་ངོམ་པ་བྱ་བྲལ་བས་ཕྱག་ལ་འཇུས་ནས། ཁྱོད་སུ་ཡིན་གསུངས་པས། ང་དེ་བཞིན་གཤེགས་པའི་སྐྱེ་བ་ཡིན་ཤེས་སམ་གསུང༌། ངོམ་པ་དང་རི་བོ་ཆེ་བ་མ་འཆམ་པ་ལ་འདི་བཞིན་བྱས་ན་འདི་ལྟར་རྒྱལ་བར་འགྱུར་གསུང་བ་བཞིན་དུ་བྱས་པས་ཡུལ་ཁམས་བདེ་བར་གྱུར། བྱ་ལོ་ཟླ་བ་གཉིས་པ་ལ་ལྷ་ཁྱིམ་དུ་ཕེབས་པའི་ཚེ། བླ་མ་གཅོད་པའི་དཔོན་པོས་རེ་ནི་གང་ཡིན་ཞུས་པས། དགོན་པ་ལ་ཕྱག་མཛུབ་གཏད་ནས་འདི་ཡིན་གསུང༌། དགོན་དུ་ཕེབས་ནས་དུས་གསུམ་མཁྱེན་པའི་སྐུ་འབུམ་ངོས་གཟུང༌། ཞྭ་ནག་བླངས་ནས་ང་རང་གི་ཡིན་གསུང་ནས་བསྣམས། གཞན་ཡང་མངོན་མཁྱེན་མང་དུ་གསུངས། དེར་གཅོད་པ་ལ་དག་སྣང་མང་དུ་ཤར། མེ་ཏོག་གི་ཆར་ཉི་མ་གསུམ་དུ་བབས། དེར་གཅོད་དིག་པས་ཕྱོགས་ཐམས་ཅད་དུ་ཆོས་རྗེར་བསྒྲགས། ཀར་མར་ཡང་ཡི་གེ་བསྐུར་བས་གཉེར་བས་ཇ་འདྲེན་ལ་སླེབ་པའི་མིང་ནས་བོས། དེ་ནས་ཀར་མར་ཕེབས་བྱིན་རླབས་གནང་བས་ཐོར་ནད་ཡོད་པའང་ཆད། རྟེན་རྣམས་ལ་ངོས་འཛིན་མཛད་ནས་དེ་བཞིན་གཤེགས་པར་ཡིད་ཆེས་པར་མཛད། ཐངས་སྐུ་ལ་རབ་གནས་མཛད་པས་ནས་འབྲུ་བདུན་ནམ་མཁར་བསྡད་པ་དང༌། ཐན་པ་བྱུང་བའི་དུས་སུ་ཆུ་རྩེད་མཛད་པས་ཆར་བབ། སྐབས་ཤིག་ཏུ་མཁན་ཆེན་པའི་ལད་མོ་མཛད་ནས། ཆེ་གཞིས་ཀྱང་སླེབ་གྱིན་ཡང་གསུང༌། མཁན་ཆེན་མགོ་བློན་པ་ལ་ཡང་ཐུགས་རྗེ་ཆེན་པོས་ལུང་བསྟན་བྱུང་ནས། དེའི་བླ་མ་ཁམས་ན་བྱོན་ཡོད་གསུང་ནས་ཕྱགས་ཕྱི་བ་རྣམས་བསྡུས་ཏེ། དར་ཆེན་ཁ་རེ་བ་ཀྱེ། ཡབ་ཡུམ་གྱི་ཤ་རྟགས་ཚུན་ཀྱང་འདི་ཡོད་གསུང་ནས། ངའི་བླ་མ་ཐུགས་ཆད་ཡོད་ང་འགྲོ་གསུངས་ནས་ཁམས་སུ་བྱོན་ནས་ཀར་མའི་ཡང་དགོན་དུ་མཇལ། མཁན་ཆེན་པས་ཕྱག་རྟེན་བཏང་བའི་དུས་སུ་ཕྱག་ཕྲེང་ངོས་གཟུང༌། ཆང་ཇའི་དུས་སུ་ཀར་མ་ཀུན་སྤངས་པས། ཁྱེད་རང་གི་ཐུགས་ལ་བཏགས་པ་ཅིག་ལ་གསོལ་རས་ཅིག་གནང་བར་ཞུ་ཞུས་པས། སྟོན་པ་གསུང་ནས་གནང་བས་གདོང་མཆི་མས་གང༌། ཐམས་ཅད་ཡིད་ཆེས་པར་མཛད། ཡུམ་འདའ་ཁའི་སྔས་སུ་སྤྱན་དྲངས་ནས། ཡུམ་གྱིས་དྲུང་བ་ཨ་མ་ལ་ཐུགས་རྗེས་གཟུང་ཞུས་པས། ཨ་མ་དང་དགའ་ལྡན་ན་འཕྲད་གསུང་ནས་བསྔོ་བ་མཛད། དེ་ནས་ལྷ་སྟེངས་སུ་སྤྱན་དྲངས་པའི་ཚེ་ཟླ་བ་གཟས་གཟུང་བའི་དུས་སུ་རྒྱ་ནག་གི་རྒྱལ་པོའི་འདྲ་ཚུལ་དང༌། ཞལ་ཚོམས་ཀྱི་རིང་ཐུང་ལ་སོགས་བཀོད་པ་རྒྱས་པར་གསུངས། ཚུར་སྒང་དགོན་དུ་སྐུ་མཚམས་ལ་བཞུགས་དུས་རྒྱལ་བ་རྒྱ་མཚོ། སྒྲོལ་མ། ཆོས་སྐྱོང་ཕྱག་བཞི་པ། བེར་ནག་ཅན་ལ་སོགས་གཟིགས། བཀའ་བཞི་བས་མི་གཡོ་བའི་རྗེས་གནང་ཕུལ་བའི་དུས་སུ་ལྷ་མོ་ལྕགས་ཕུར་མ་གཟིགས། གཞན་ཡང་གཟིགས་པ་གྲངས་མེད། མངོན་པར་མཁྱེན་པའང་མང་དུ་གསུངས། སྐབས་སུ་ཏིང་ངེ་འཛིན་ལ་བཞུགས་པས་དེར་ཡོད་པའི་སྒོམ་ཆེན་པ་རྣམས་ཀྱང་སྒོམ་བཟང་དུ་སོང༌། དེ་ནས་མཚམས་ཁོང་ནས་རྣམ་རྒྱལ་སྒང་དུ་བྱོན། དེ་ནས་ཚུར་ཕེབས་པའི་ཚེ། ཚེས་བཅུའི་ཚོགས་གྲལ་དུ་རྗེ་བཙུན་མ་གཟིགས། གོན་གྱོ་བདག་པོས་ཞྭ་ནག་ལ་བལྟས་པས། འདི་ཧོར་དུས་ཀྱི་ཡིན། རྒྱའི་མིན་ཞེས་ཞིབ་ཏུ་གསུངས། དེར་སངས་རྒྱས་བྱང་སེམས་མང་པོ་དང་གནས་བརྟན་བཅུ་དྲུག་ལ་སོགས་མང་དུ་གཟིགས། སྐྱ་སེར་ཁྲི་ཚོ་གཉིས་ཙམ་ལ་ཐུགས་རྗེ་ཆེན་པོའི་སྒོམ་བཟླས། བླ་མའི་རྣལ་འབྱོར་ལ་སོགས་གསུངས། དེ་དུས་དགུང་ལོ་གསུམ་དུ་མ་རྫོགས་ཙམ་ཡིན་ནའང༌། གཞན་ལ་ཅོ་འདྲི་བའི་བཞད་གད་དང་ཆོས་རྣམས་ཀྱང་ཐོགས་མེད་དུ་གསུང་བར་མཛད། ཐན་པ་བྱུང་བའི་ཚེ་ངོམ་པ་བྱ་བྲལ་བས་སྐུ་མདུན་དུ་ཕྱིན་ནས་ཆར་འབེབས་པར་ཞུ་ཞུས་པས། གནས་པོ་འགའ་ཡ་དགེ་བསྙེན་ཆེན་པོ་ད་ལྟ་ཆར་ཕོབ། གལ་ཏེ་མི་འབེབས་ན་ཙ་ར་དམ་པོ་བྱེད་གསུངས་པས། དེ་མ་ཐག་ཆར་ཆེན་པོ་བབ་པ་དང༌། དགའ་ལྡན་གྱི་བཀོད་པ་གསུང་བར་མཛད་པ་ལ་སོགས་པ་ངོ་མཚར་བའི་མཛད་པའང་མང་ངོ༌། །དེ་ནས་རིམ་གྱིས་ཀོང་པོར་ཕེབས་ནས་གཞན་ཕན་རྒྱ་ཆེན་པོ་བསྐྱངས། དྭགས་པོ་ནས་བརྒྱུད་དེ་འོལ་ཁ་བཀྲ་ཤིས་ཐང་དུ་ཕེབས་ནས། མཁན་ཆེན་བསོད་བཟངས་པོ་དོ་ལི་ལ་སྤྱན་དྲངས་ནས་རབ་ཏུ་གཤེགས་པའི་ཚུལ་ཡང་བསྟན། དབང་གྲགས་པ་རྒྱལ་མཚན་པས་ཇ་ཞུས་ཀྱང་བཏང༌། གཞན་ཡང་སྤྲུལ་སྐུ་ཆོས་དཔལ་ཡེ་ཤེས་པ་དང༌། ཆོས་རྗེ་རོང་པོ་ལ་སོགས་པ་མང་དུ་བརྟེན་ནས་གསན་པ་མཛད་པའི་ཚུལ་ཡང་རྒྱ་ཆེ་བས་མཛད། མདོར་ན་ཁམས་ཀྱི་སའི་ཆ་རྣམས་དང༌། ཀོང་པོ་དང༌། དྭགས་པོ་དང༌། བོད་ཀྱི་ས་ཆ་ཅི་རིགས་པ་རྣམས་དང༌། ཁམས་དབུས་ཀྱི་ས་ཆ་རྣམས་སུ་ཞབས་ཀྱིས་བཅགས་ནས་འགྲོ་བ་རྣམས་སྨིན་ཅིང་གྲོལ་བར་མཛད་པའི་ཚུལ་རྣམས་ནི་གྲངས་ཀྱིས་མི་ལང་ངོ༌། །ཆུ་ཕོ་སྤྲེའུའི་ལོ་ལ་རྩེ་ལྟ་སྒང་དུ་བཞུགས་པའི་དུས་སུ། མོ་མ་རྨི་ལྟས་པ་རྣམས་ཀྱིས་ཤིན་ཏུ་རྩུབ་ཟེར་བས། སློབ་དཔོན་སངས་རྒྱས་སེང་གེ་བས་བརྟན་བཞུགས་ཀྱི་གསོལ་བ་བཏབ་པས། ད་ལོ་ངེས་ལ་སྐྱོནམི་འོང་བ་ཟླ་བ་དགུའི་བར་ངེད་རང་གིས་ཁག་འཁུར་བ་ཡིན་གསུང༌། དེ་ནས་དབེན་གནས་གསང་ཕུར་ཕེབས་ནས་སྐུ་མཚམས་ལ་བཞུགས་དུས་སུ་རྟེན་ཐམས་ཅད་ལ་མཆོད་པ་དང་ན་བཟའ་ཕུལ། ཆོས་སྐྱོང་ལ་མཆོད་གཏོར་མཛད་ནས་བཀའ་བསྒོ་མཛད། ཐ་དད་ཀྱི་རྟེན་སྒམ་དུ་བཞུགས་སུ་གསོལ་ནས་ཕྱག་དམ་མཛད། ཆོས་རྗེ་སྙེ་བོ་བ་ལ་ངེད་མ་སླེབ་བར་དུ་རྒྱ་མ་ཉམས་པར་གྱིས་གསུངས། རྒྱུ་མཚན་ཅི་ལགས་ཞུས་པས། ཤཾ་བྷ་ལ་བ་དང་མ་ཁ་གཉིས་རྩོད་པ་ཡོད་པས་རིགས་ལྡན་གྱི་གྲོགས་ལ་འགྲོ་དགོས་ཡོད་གསུང༌། དེར་ཡུན་དུ་བཞུགས་པར་གསོལ་བ་བཏབ་ཀྱང༌། ས་གཡོ་བ་དང༌། ཉི་མ་ལ་འོད་མེད་པ་དང༌། མེ་ཏོག་གི་ཆར་འབབ་པ་སོགས་གཤེགས་པའི་མཚན་མང་དུ་བྱུང༌། ཉིན་ཅིག་ཁོ་བོ་ཡང་བཀའ་བརྒྱུད་ཀྱི་གྲལ་ལ་འདུག་པ་ཡིན་གསུང་ནས་གསོལ་འདེབས་མཛད། ཁྱེད་རང་ཚོ་ཡང་གསོལ་པ་ཐོབ་གསུང༌། དེའི་སྐབས་སུ་སྐུ་ཆོས་དང་དབུ་ཞྭ་ཞྭ་ནག་དང་བསྲེ་འཕོའི་ཞལ་གདམས་ལ་སོགས་པའི་ཕྱག་དཔེ་རྣམས་གུ་ཤྲཱི་བ་ལ་གནང་ནས་ལུང་བསྟན་བཀའ་རྒྱ་དང་བཅས་པ་མཛད། དེ་ནས་དགོང་ལོ་སུམ་ཅུ་རྩ་བརྒྱད་བཞེས་པ་ཆུ་མོ་བྱའི་ལོ་ལ་གཤེགས། དེའི་སློབ་མའི་མཆོག་ནི་སྤྱིར་བསམ་གྱིས་མི་ཁྱབ་ཀྱང༌། བན་ཀར་བ་འཇམ་དཔལ་བཟང་པོ་བ་དང༌། གུ་ཤྲཱི་དཔལ་འབྱོར་དོན་གྲུབ་པ་རྣམ་པ་གཉིས་གཙོ་བོར་གྱུར་པའོ། །ད་ལྟར་གྱི་སྤྲུལ་པའི་སྐུ་རང་བྱུང་ཀུན་མཁྱེན་ཆོས་ཀྱི་རྒྱལ་པོ་ནི། རྔོད་ཀྱི་སའི་ཆ་ཨུ་རྒྱན་རི་ཁྲོད་དུ། ཡབ་གྲགས་པ་དཔལ་གྲུབ་དང་ཡུམ་ལྷ་མོ་སྐྱིད་གཉིས་ཀྱི་སྲས་སུ། ཤིང་ཕོ་ཁྱིའི་ལོ་ལ་འཁྲུངས་ནས་སའི་ཆ་རྣམས་སུ་སྐྱེ་བོ་དཔག་ཏུ་མེད་པ་སྨིན་ཅིང་གྲོལ་བར་མཛད་པའི་ཚུལ་བསམ་གྱིས་མི་ཁྱབ་པ་མཛད་ཅིང་བཞུགས་པ་འདི་ལགསསོ། །དཔལ་དུས་གསུམ་མཁྱེན་པ་ནས་སྐུའི་སྐྱེ་བ་ན་རིམས་སུ་བྱོན་པ་རྣམས་ཀྱི་སློབ་མ་མཆོག་གི་རིམ་པ་ནི། དུས་གསུམ་མཁྱེན་པའི་སློབ་མ་འོད་བཞི་ནི། མཐའ་མ་ཚུལ་ཁྲིམས་འོད། ནམ་མཁའ་འོད། སྨེའུ་བྱང་ཆུབ་འོད། རྒྱ་སྒོམ་ཡེ་ཤེས་འོད་དོ། །གཞན་ཡང་གང་རིན་པོ་ཆེ། མཁས་པ་དབང་རྡོར། སྟག་དེལ་བ། གཙང་སོ་བ། རྒྱ་ཕོ་བ་ལུང་བ། ཆོས་རྗེ་གངས་པ། རྗེ་རྫོང་བ་རིན་ཆེན་སེང་གེ། སངས་རྒྱས་རས་པ་ཆེན་པོ་ལ་སོགས་པའོ། །ཀར་མ་པ་ཤིའི་སློབ་མ་ནི། ཡེ་ཤེས་དབང་ཕྱུག །རིན་ཆེན་དཔལ། ཧོར་ཡུལ་དུ་རྒྱལ་པོས་ནག་ལ་གཏུགས་ཏེ་མེར་བསྲེག་པ་སོགས་བརྒྱད་བྱས་པའི་དུས་སུ་འདི་གཉིས་ཀྱང་མེར་བསྲེགས་ཟེར། གཡག་རུ་རས་པ། རྟོགས་ལྡན་ཞྭ་སེར་བ། ཞྭ་དམར་བ། ཞྭ་ཁྲ་བ། སྟག་མགོ་བ། གཟིག་མགོ་བ། དོམ་མགོ་བ། སྤྱན་སྔ་སྟག་ཤོད་པ། འཇམ་དབྱངས་བློ་གྲོས་སེང་གེ་འདི་ལ་གྲུབ་མཐའི་ཆ་ནས་ཅུང་མི་དགྱེས་ཟེར། དབོན་རིན་པོ་ཆེ། གནམ་མཚོ་བ་ཆེན་པོ། བྱང་སེམས་རྒྱལ་ཡེས། གྲུབ་ཆེན་ཨུ་རྒྱན་པ། གཉན་རས་ལ་སོགས་པའོ། །ཆོས་རྗེ་རང་བྱུང་རྡོ་རྗེའི་སློབ་མ་ནི། རྟོགས་ལྡན་བསམ་གཏན་རིན་ཆེན། ཤེ་གྲགས་པ་སེང་གེ། རྟོགས་ལྡན་ཏྲཱེ་བོ། རྟོགས་ལྡན་ཁུ་ཡོ་བ། ཁྲག་སྐྱུགས་པ། ཡེ་རྒྱལ་བ། ལྡོད་སྟོན་གཞོན་ནུ་འབུམ། སྤྱན་སྔ་རྡོར་རིན་པ། འདི་བེར་ནག་ཅན་ལ་མངའ་བརྙེས། སྟག་ལུང་ཀུན་སྤངས་རིན་པོ་ཆེ། རྒྱལ་བ་གཡུང་སྟོན་པ། མཁས་གྲུབ་དྷརྨ་རཱ་ཛ། གཡག་སྡེ་པཎ་ཆེན། མཁས་གྲུབ་དར་རྒྱལ་བ། བླ་མ་དར་འབྱུང༌། མཁན་ཆེན་རྩི་བར་བ། སློབ་དཔོན་འཇམ་ཉག །ཀློག་སྐྱ་བཀའ་བཞི་པ་སེང་གེ་རྒྱལ་མཚན། མངོན་པ་བ། སྨན་ཀླུངས་པ། ལ་སྟོད་པ་མགོན་རྒྱལ་བ། དགེ་འདུན་སྒང་བའི་མཁན་པོ་མཁས་བཙུན་པ་ལཊསོ། །ཆོས་རྗེ་རོལ་པའི་རྡོ་རྗེའི་སློབ་མ། སློབ་དཔོན་གུའི་གུང་བ་རིན་ཆེན་དཔལ། ཆོས་རྗེ་རིའུ་སྒང་བ། ཀུན་སྤངས་ཀུན་དགའ་དོན་གྲུབ། ལྷོ་རིན་པོ་ཆེ། རྗེ་བཙུན་ནགས་མགོ་བ། རི་མགོ་བ། ཤ་ར་པ། མཚོ་དཀར་མོ་བ། བྱམས་ཆོས་བ་བྱང་ཆུབ་རྒྱལ་མཚན། ཀར་མ་པ་དཀོན་གཞོན། ཆོས་རྗེ་མཁའ་སྤྱོད་པ་ལ་སོགས་པའོ། །དུས་གསུམ་མཁྱེན་པའི་སློབ་མ་ཆོས་རྗེ་གངས་པར་གྲགས་པ་དེ་ནི། ཡུལ་གྱ་བར། ཡབ་གསང་སྔགས་རྙིང་མ་པ་ཞིག་གི་སྲས་སུ་ཤིང་མོ་ལུགས་ལ་འཁྲུངས། དུས་གསུམ་མཁྱེན་པའི་དྲུག་ཅུ་རྩ་དྲུག་པ་ཡིན། རབ་ཏུ་བྱུང་བའི་མཚན་རིན་ཆེན་འོད་ཟེར། འབྲི་ཁུང་ཆོས་རྗེ། སྟག་ལུང་ཐང་པ། རྨོག་ལྕོགས་པ། ལ་ཡག་པ། དྭགས་པོ་འདུལ་འཛིན། ཉེ་གནས་གསལ་བྱང༌། ཁ་ཆེ་པཎ་ཆེན་ལ་སོགས་པའི་བླ་མ་མང་དུ་བརྟེན། གཙོ་བོ་མདོ་བོ་རས་སྟེ། དེ་ལས་ཕྱག་རྒྱ་ཆེན་པོའི་རྟོགས་པ་བརྙེས། ཇོ་མོ་གངས་ཀྱི་ཕ་བོང་དཀར་ལེབ་ལ་སོགས་པའི་གནས་རྣམས་སུ་སྒྲུབ་པ་མཛད། ཕྱིས་འགྲོ་དོན་རྒྱ་ཆེན་པོ་མཛད། ཁོང་གི་ཚེའི་མཐའ་ལ་ཧོར་དམག་བོད་དུ་ལྷགས། རང་ལོ་བདུན་ཅུ་རྩ་ལྔ་པ་ས་མོ་བྱ་ལ་གཤེགས། དེའི་སློབ་མ་བསམ་གླིང་རིན་པོ་ཆེ་ནི། མྱང་སྨད་ཀྱི་སྒྲོ་ལུང་སེར་ཆུང་བའི་ཁུ་ལུང་དུ། ཨ་མེས་རྔོག་རྡོ་རྗེ་དབང་ཕྱུག་ཅེས་བྱ་བ་ལ། སྲས་ཕུག་པ་མགོན། ཕུག་པ་རྒྱལ། ཕུག་པ་དར་ཏེ་གསུམ་གྱི་ཆེ་བ་ཕུག་པ་མགོན་དང་པོར་རྟ་ནག་ཏུ་མི་གཡོག་བྱས། དེ་ནས་དིང་རིར་ཕྱིན་ནས་རྣལ་འབྱོར་པར་གྱུར། དེ་ནས་ཤབ་ཞོ་ང་བའི་རྣལ་འབྱོར་མ་དར་མ་ལྕམ་ཡང་དིང་རི་ན་ཡོད་པ་དེ་གཉིས་ཀྱི་སྲ་སུ་ས་མོ་བྱ་ལ་འཁྲུངས། ལོ་ཉེར་གཅིག་ལ་དཔྱལ་ཆོས་བཟང་དང་གཙང་པ་སར་སྦོས་གཉིས་ཀྱིས་མཁན་སློབ་མཛད་དེ་རབ་ཏུ་བྱུང༌། བླ་མ་མང་དུ་བསྟེན་ནས་ཐོས་པ་རྒྱ་ཆེན་པོ་མཛད། དཔྱལ་གྱི་ཟུར་ཆོས་པའང་ལོ་མང་དུ་བྱས། མྱང་སྟོད་ཀྱི་སེར་ཕྲེང་དགོན་པ་ན་དྭགས་པོ་བཀའ་བརྒྱུད་པའི་སྒོམ་ཆེན་ཅིག་ཡོད་པ་དེ་ལ་ལྔ་ལྡན་ལ་སོགས་ཞུས་པས་ཕྱག་རྒྱ་ཆེན་པོའི་རྟོགས་པ་བརྙེས། གངས་པ་རིན་ཆེན་འོད་ཟེར་གྱི་ཞབས་ལ་གཏུགས་ནས་ཆོས་མང་དུ་གསན་ཞིང༌། ཀོ་བྲག་པའི་ཡང་སློབ་མ་ཡིན། སྐུ་ཚེའི་སྨད་ལ་མྱང་སྨད་བསམ་གླིང་བཏབ། རྟོགས་པ་མཐོ་ཞིང་འགྲོ་དོན་རྒྱ་ཆེ། རང་ལོ་དོན་གཉིས་པ་ལྕགས་སྤྲེལ་ལ་གཤེགས། འདི་ཆོས་རྗེ་རྒོད་ཚང་བ་དང་འཁྲུངས་ལོ་གཅིག་ཅིང་རྒོད་ཚང་བ་ལས་ལོ་གཉིས་ཀྱིས་སྐུ་ཚེ་རིང༌། སྤྲུལ་པའི་སྐུའི་རིམ་པ་དང་པོའི་སྐབསསོ། ། ། །